Sarawak iktiraf NCR

MIRI: Kerajaan Sarawak mengiktiraf dan mempertahankan hak rakyat ke atas Tanah Hak Adat Bumiputera (NCR) di bawah Seksyen 6 dan 18 Kanun Tanah Sarawak.

Ketua Menteri, Datuk Patinggi Abang Johari Tun Openg berkata, Kerajaan Sarawak berusaha melaksanakan pengukuran tanah melalui insiatif baharu iaitu Program Pengukuran Tanah Hak Adat Bumiputera (NCR) Sarawak melalui dua peringkat iaitu pengukuran perimeter di bawah Seksyen 6 Kanun Tanah Negeri sebelum pengukuran lot individu di bawah Seksyen 18 kanun sama.

Seksyen 6 Kanun Tanah Negeri, katanya, adalah untuk penyukatan perimeter tanah komunal sebelum surat hak milik tanah dikeluarkan kepada individu di bawah Seksyen 18 Kanun Tanah Negeri.

“Tanah NCR adalah tanah hak dan mesti dijaga mengikut apa yang termaktub dalam undang-udang, tiada orang lain boleh mengambil tanah NCR.

“Sebab itu kita ada Seksyen 6 yang akan mempertahankan tanah NCR yang dipunyai oleh mereka yang ada hak ke atas tanah NCR tersebut.

“Tetapi ada orang jadi tukang sihir, memutar belitkan perkara kononnya di bawah kerja penyukatan perimeter tanah NCR Seksyen 6 ini, kerajaan mengambil tanah rakyat,” katanya.

Beliau berkata demikian pada majlis pelancaran Pengukuran Tanah Di Bawah Seksyen 18 Kanun Tanah Sarawak bagi kawasan Sungai Ukat, Bario dengan keluasan 3,995 hektar yang melibatkan 14 kampung.

Kampung tersebut ialah Arur Dalam Kubaan, Arur Layur, Bario Asal, Pa Ramapoh A dan B, Buad Main Atas, Buad Main Baruh, Ulung Palang, Padang Pasir, Bario Baru, Pa Ukat, Pa Umor, Pa Derung, Pa Lungan dan Pa Tik Asal Kubaan.

Abang Johari berkata, kerajaan Gabungan Parti Sarawak (GPS) yang menerajui Kerajaan Sarawak memperuntukkan sejumlah RM40 juta untuk melaksanakan kerja menyukat tanah NCR.

Katanya, sebelum ini kos untuk melaksanakan kerja menyukat tanah NCR ditanggung Kerajaan Persekutuan namun sejak perubahan pentadbiran berlaku tahun lalu, peruntukan tidak lagi disalurkan ke negeri ini.

“Jadi Kerajaan Sarawak di bawah GPS bagi RM40 juta untuk kerja menyukat tanah NCR kerana kerajaan Pakatan Harapan (PH) yang menerajui selama 22 bulan sebelum ini tidak ada bagi peruntukan.

“Sekiranya GPS diberi kuasa lagi untuk menerajui Kerajaan Sarawak pada tahun akan datang, kita tambah lagi RM40 juta atau mungkin lebih RM40 juta mengikut kehendak rakyat.

“Saya boleh bagi jaminan kerana kita mempunyai wang hasil daripada bayaran cukai jualan produk petroleum negeri ini,” katanya.

Sementara itu, Abang Johari menyarankan pemilik tanah NCR supaya memajukan tanah mereka menjadi lebih bernilai ekonomi terutama dengan menggalakkan pembangunan pertanian.

“Mengenai tanah ini, tiada siapa boleh ambil daripada anda tetapi gunakanlah tanah ini dan bangunkannya di kawasan masing-masing termasuk kawasan tinggi.

“Kawasan tanah tinggi ada kebaikannya, sebab suhunya sejuk sesuai untuk penanaman sayur-sayuran dan pengeluaran lebih baik dan ini akan memantapkan ekonomi kita,” katanya.

Turut hadir, Timbalan Ketua Menteri, Datuk Amar Douglas Uggah Embas, Timbalan Speaker Dewan Undangan Negeri merangkap Ahli Dewan Undangan Negeri (ADUN) Mulu, Dato Gerawat Gala, Setiausaha Kerajaan Sarawak, Datuk Amar Jaul Samion, Menteri Pengangkutan, Datuk Lee Kim Shin, Menteri Muda Kebajikan, Kesejahteraan Komuniti Wanita, Keluarga dan Pembangunan Kanak-Kanak, Rosey Yunus dan Menteri Muda Pelancongan, Kesenian dan Kebudayaan, Datuk Sebastian Ting.

Oleh Liong Chai Ling

See author's posts


Gesa pertimbang kadar BIW disemak semula

KUCHING: Kongres Kesatuan Pekerja-pekerja Di Dalam Perkhidmatan Awam (Cuepacs) Sarawak (CNS) menggesa agar Kerajaan Persekutuan untuk mempertimbangkan kadar Bayaran Insentif Wilayah (BIW) disemak semula.

Pengerusi CNS Ahmad Malie berkata, ia adalah untuk penjawat awam persekutuan yang berkhidmat di Sarawak.

“CNS menggesa agar kerajaan persekutuan untuk mempertimbangkan kadar BIW memandangkan elaun Bantuan Sara Hidup (COLA) bagi penjawat awam persekutuan yang berkhidmat di Semenanjung Malaysia telah dinaikan sebanyak RM50.00 sebelum ini.

“CNS melihat walaupun kenaikan ini Nampak jumlah yang kecil namun impaknya amat besar kepada emolumen penjawat awam,” katanya.

Beliau berkata demikian pada sidang media, di Kuching, semalam.

Justeru itu, CNS turut menggesa kerajaan persekutuan agar mengkaji semula kadar BIW ini memandangkan kadar ini belum disemak semula sejak 15 tahun sedangkan elaun COLA telah disemak dan mendapat kenaikan sebanyak RM50.00.

“Mengikut kadar yang sedia ada, kadar bayaran BIW ini adalah berdasarkan gred dan gaji pokok seorang penjawat awam.

“Oleh itu, CNS mengharapkan agar kerajaan persekutuan dapat mempertimbangkan serta merealisasikan cadangan CNS ini demi kebajikan warga penjawat awam persekutuan di Sarawak,” ujarnya.

Tambahnya lagi, kali terakhir BIW disemak oleh Kerajaan Persekutuan ialah pada tahun 2006.

“Lama sudah kita mohon untuk BIW ini tetapi disebabkan pertukaran kerajaan dahulu sudah ada bunyi elaun BIW ini akan dipertimbangkan.

“Namun begitu, oleh kerana pertukaran kerajaan pada ketika itu jadi nampaknya perkara ini masih tercicir.

“Oleh itu, kita akan sentiasa mengingatkan kerajaan supaya mengambil kira perkara ini dalam apa juga pertimbangan kerajaan dalam melihat kepada kebajikan penjawat awam,” katanya.

Katanya, CUEPACS pusat menyenaraikan BIW sebagai lima perkara penting yang dimajukan kepada pihak Jabatan Perkhidmatan Awam (JPA) dan Perdana Menteri untuk dipertimbangkan.

Pada sidang media tersebut, Ahmad turut mengumumkan persaraannya sebagai pengerusi CUEPACS Sarawak susulan persaraan wajib sebagai penjawat awam pada 21 Mei lepas.

Susulan persaraan itu, tugas beliau sebagai pengerusi akan diserah kepada pemangkunya Omar Bahrein Unin yang juga timbalan pengerusi, berkuatkuasa hari semalam.

Oleh JEAKQLEYN YACHO

See author's posts


Isu MA63 dijangka dibincang pada sidang Dewan Rakyat mulai 19 Disember ini

KUCHING: Isu berkisar kepada tuntutan hak Sarawak seperti termaktub dalam Perjanjian Malaysia 1963 (MA63) dan Laporan Jawatankuasa Antara Kerajaan (IGC) dijangka dibincangkan pada sidang Dewan Rakyat mulai 19 Disember ini.

Ahli Dewan Negara, Senator Dato Ahmad Ibrahim berkata ia akan dibincang bersama Perdana Menteri, Datuk Seri Anwar Ibrahim.

“Beberapa janji termasuk hak-hak Sarawak akan dibincangkan bersama Perdana Menteri pada sesi persidangan Parlimen pada 19 hingga 22 Disember ini.

“Antara janji-janji yang perlu ditunaikan ialah MA63. Perjanjian itu adalah fokus utama kerajaan Sarawak dalam memperjuangkan hak rakyat di negeri ini sehingga tercapai,” katanya.

Beliau yang juga Timbalan Pengerusi Majlis Perbandaran Padawan (MPP) berkata demikian ketika ditemui pemberita selepas majlis penyampaian hadiah pertandingan mewarna dan program kempen sifat plastik 2022 di SK Matang Jaya, di sini hari ini.

Ahmad berkata usaha mendapatkan semula hak-hak Sarawak yang terhakis juga semakin cerah setelah Dato Sri Fadillah Yusof dilantik sebagai Timbalan Perdana Menteri.

Katanya, pelantikan itu adalah sejarah kerana buat kali pertama rakyat dari Borneo dilantik ke jawatan kedua tertinggi negara.

Malah katanya, pelantikan Fadillah adalah tepat kerana beliau seorang yang cukup berpengalaman luas dalam bidang politik.

Ahmad juga menyokong tindakan Anwar memotong 20 peratus gaji Menteri Kabinet Persekutuan.

Oleh SHAHRUL QAIZAT

See author's posts


92 calon rebut 31 kerusi

KUCHING: Seramai 92 calon bersaing untuk merebut 31 kerusi Parlimen di Sarawak pada Pilihan Raya Umum ke-15 (PRU-15), 19 November nanti.

Setelah proses penamaan calon berakhir tengah hari semalam, 17 kerusi Parlimen menyaksikan saingan tiga penjuru.

Kerusi terbabit ialah Mas Gading, Santubong, Petra Jaya, Bandar Kuching, Stampin, Puncak Borneo, Batang Lupar, Betong, Saratok, Sibu, Selangau, Kapit, Bintulu, Sibuti, Miri, Baram dan Lawas.

Saingan satu lawan satu pula berlaku di lapan kerusi iaitu Samarahan, Batang Sadong, Tanjong Manis, Igan , Sarikei, Mukah, Hulu Rajang dan Limbang.

Lima lagi kerusi menyaksikan persaingan empat penjuru iaitu Serian, Sri Aman, Lubok Antu, Julau dan Lanang manakala persaingan lima penjuru berlaku hanya di kerusi Kanowit.

Bagaimanapun, tiada calon menang tanpa bertanding kali ini, trend yang sama seperti berlaku di Semenanjung dan Sabah.

Bersasarkan statistik Suruhanjaya Pilihan Raya (SPR) kini Sarawak mempunyai 1,943,074 pengundi yanh layak mengundi pada PRU-15.

Ini bertambah berbanding 1,220,960 pemilih yang direkodkan pada PRU lalu dan daripada jumlah itu, 975,618 orang adalah pengundi lelaki manakala pengundi wanita 967,456 orang (49.79 peratus)

Berdasarkan rekod SPR juga, seramai 825,791 orang adalah pengundi berumur 21 hingga 39 tahun manakala pengundi 18 tahun hingga 20 tahun adalah 129,034 orang.

Daftar keseluruhan juga menunjukkan majoriti pemilih berusia bawah 60 tahun iaitu seramai 1,539,645 manakala 355,413 pemilih berusia 60 tahun ke atas.

Seramai 38,148 petugas akan bertugas untuk PRU15 di Sarwak melibatkan 1,943 pusat mengundi termasuk 55 pusat mengundi awal dengan 4,286 jumlah saluran.

1,943 pusat pengundi telah diwartakan membabitkan sekolah, rumah panjang dan beberapa premis lain yang dikenal pasti. Daripda jumlah itu, 74 pusat pengundi yang terletak di kawasan pedalaman, tidak mempunyai akses telekomunikasi.

See author's posts


‘Jangan biar Sarawak terus dibuli’

KUCHING: Sarawak mahu peruntukan lebih adil daripada Kerajaan Persekutuan selain mengembalikan hak yang terhakis dalam Perjanjian Malaysia 1963 (MA63).

Pengerusi Parti Rakyat Bersatu Sarawak (SUPP) cawangan Stakan, Dato Sim Kiang Chiok berkata tindakan membuli ini perlu dihenti dengan menghantar lebih ramai Ahli Parlimen Gabungan Parti Sarawak (GPS) ke Dewan Rakyat.

“Kita mahu lebih banyak perwakilan supaya suara kita di Parlimen akan membantu memulihkan hak kita di bawah MA63 dengan lebih cepat dan begitu juga peruntukan lebih adil dari Kerajaan Persekutuan untuk negeri kita.

“Kami tidak mahu pengalaman dibuli lagi dan hanya dengan GPS memenangi lebih banyak kerusi Parlimen kita boleh menjadi lebih kuat. Sokong GPS untuk Sarawak yang stabil, progresif dan makmur.” katanya pada sesi pertemuan bersama GPS P.197 Kota Samarahan, Datuk Rubiah Wang semalam.

Ahli Dewan Undangan Negeri (ADUN) Stakan, Datuk Hamzah Brahim yang hadir sama menggesa penduduk supaya menyokong GPS.

“Parti pembangkang Malaya di Sarawak hanya tahu mengadu tetapi GPS boleh melakukan kerja-kerja. Jadi kita mesti menyokong parti tempatan kerana GPS akan dapat membantu penduduk kita dalam mencapai masa depan yang baik untuk semua orang.

“GPS adalah inklusif untuk semua kaum dan jantina. Pemimpin wanita sama ada baharu atau berpengalaman dipilih oleh kepemimpinan untuk membantu aspirasi wanita di Sarawak secara keseluruhan,” katanya.

Rubiah pula mengucapkan terima kasih kepada semua orang atas sokongan mereka seperti yang dilihat oleh kehadiran ramai pada perhimpunan itu.

Beliau berkata GPS menyokong semua kaum, buta warna dan akan membantu semua warga Sarawak.

“Saya sentiasa bersedia untuk berkhidmat di Kota Samarahan dan membawa suara dan permintaan mereka ke Parlimen.”

“Kita mesti memenangi sebanyak mungkin kerusi untuk Parlimen supaya GPS akan mempunyai suara yang kuat di Parlimen yang akan membantu Sarawak dan Kota Samarahan untuk terus membangun,” katanya.

Oleh Mohd Neenatul Aizal

See author's posts


MAG diminta beri penjelasan isu harga tiket penerbangan

KUCHING: Kumpulan Penerbangan Malaysia (MAG) diminta tampil memberi penjelasan dan penyelesaian untuk isu harga tiket penerbangan yang mahal dan membebankan rakyat.

Menteri Pengangkutan Dato Sri Lee Kim Shin berkata, sebelum ini, Kementerian Pengangkutan Sarawak (MOTS) menerima aduan kos penerbangan dari Miri – Mukah – Kuching melebihi RM1,000.

“MAG dinasihatkan untuk mencari punca dan penyelesaian untuk ini dan kendalikan sistem operasi mereka dengan bijak.

“Terdapat peningkatan penerbangan daripada pihak Malaysia Airlines Berhad (MAB) semasa sambutan Hari Raya. Ia melibatkan 14 penerbangan tambahan bagi laluan Kuala Lumpur-Kuching bagi tempoh 18 April hingga 7 Mei.

Lee berkata, sebahagian usaha bagi mengatasi isu harga tambang yang terlalu mahal,  kekerapan penerbangan ke Sarawak ditambah dan beberapa laluan dalam negeri ini sempena musim perayaan Hari Raya dan Gawai Dayak.

“Sementara laluan Kota Kinabalu – Kuching ditambah satu penerbangan pada 20 April ini,” katanya dalam satu kenyataan, hari ini.

Dalam pada itu, Lee juga menghadiri taklimat mengenai operasi Firefly di Sarawak yang akan melancarkan penerbangan harian bagi laluan Kota Kinabalu – Kuching berkuat kuasa 16 Mei akan datang.

Sementara itu, katanya MASWings telah melancarkan penerbangan terus baharu sebanyak dua kali seminggu untuk laluan Miri – Long Banga  sejak 26 Mac lalu.

“Menurut MASWings, syarikat penerbangan itu juga membuat penerbangan tambahan ke Limbang dari Kuching semasa sambutan Hari Raya ini bermula dari 18 hingga 26 April ini manakala untuk Gawai Dayak bermula dari 28 Mei hingga 4 Jun,” tambahnya.

Maklum Lee menerusi kenyataan sama, perkara tersebut dipersetujui pada pertemuan antara Kementerian Pengangkutan Sarawak, Suruhanjaya Penerbangan Malaysia (MAVCOM) dan MAG, baru-baru ini.

Pertemuan itu adalah untuk membincangkan mengenai Perkhidmatan Udara Luar Bandar (RAS) dan cadangan Rangkaian Pelan Jangka Panjang ‘Hybrid Flexi 3.0’ untuk RAS di Sarawak.

Turut hadir, Setiausaha Tetap Kementerian Pengangkutan Dato Alice Jawan, Ketua Pegawai Eksekutif MAG Ahmad Luqman Mohd Azmi, Pengarah Pembangunan Penerbangan MAVCOM Jaffar Derus Ahmad dan Ketua Pegawai Operasi MASWings Suresh Singam.

Oleh RYNNA SHA’ERRA

See author's posts


SHEDA anjur Ekspo Hartanah SHEDA 2022

AHLI SHEDA, Peter Pau Kiu Sung, Presiden SHEDA, Augustine C.H. Wong, Bendahari SHEDA, Ir John Yong Lock Ping, Setiausaha Agung SHEDA, Angie Kueh, Penasihat SHEDA, Dato Ir. Sr. Alex Ting serta Zaidi Ahmad memaparkan risalah Ekspo Hartanah SHEDA 2022 selepas mengadakan sidang media di Pejabat Sekretariat SHEDA, Tabuan Stutong, semalam. • Foto NUR AIN OTSMAN

KUCHING: Persatuan Pemaju Perumahan dan Hartanah Sarawak (SHEDA) akan mengadakan Ekspo Hartanah SHEDA 2022 di Pusat Konvensyen Borneo Kuching (BCCK) dari 30 September hingga 2 Oktober depan.

Bendahari SHEDA merangkap Pengerusi Penganjur, Ir John Yong Lock Ping berkata, pembukaan sempadan pada suku kedua tahun 2022 serta peningkatan umum dalam perdagangan dan perdagangan di Sarawak, merupakan petanda yang menggalakkan yang memberi keyakinan jawatankuasa penganjur bahawa rakyat Sarawak bersedia untuk mempertimbangkan dan komited terhadap pembelian hartanah.

“ Memandangkan pandangan positif ini, SHEDA berbesar hati untuk menyediakan kedua-dua pemaju dan pembeli platform sehenti untuk mencapai matlamat mereka,” katanya.

Ekspo Hartanah SHEDA (sebelum ini dikenali sebagai ‘SARBEX’) telah ditubuhkan pada tahun 1998 untuk membantu memperkukuh sektor hartanah semasa zaman yang mencabar dari segi ekonomi, mewujudkan kesedaran pengguna dan meningkatkan kualiti produk melalui persaingan sihat di kalangan pemaju.

Walau apa pun iklim ekonomi, Yong menyatakan bahawa SHEDA kekal komited untuk memenuhi keperluan hartanah rakyat Sarawak, menangani permintaan perumahan dan memainkan peranannya dalam pembangunan Sarawak.

“Kesediaan rakyat Sarawak untuk meneruskan aktiviti ekonomi juga telah disokong oleh Strategi Pembangunan Pasca Covid-19 Kerajaan Sarawak.

“ Pelan hala tuju yang disampaikan dengan jelas harus meyakinkan bakal pembeli rumah bahawa Sarawak akan terus terhindar daripada gangguan yang disebabkan oleh Covid-19.

“ Ekspo Hartanah SHEDA 2022 bertujuan untuk mengukuhkan mesej ini dengan menggalakkan sentimen orang ramai yang positif, meningkatkan minat dalam sektor hartanah di Sarawak dan merangsang ekonomi tempatan, iaitu di dalam sektor pembinaan dan pembangunan hartanah.

“Walaupun Ekspo itu kebanyakannya akan menampilkan projek pembangunan hartanah, orang ramai berminat untuk pengubahsuaian atau naik taraf rumah akan dapat meneliti bahan binaan, perabot dan kemasan,” ujarnya.

Yong memahami bahawa, sebagai akibat Covid-19, lebih ramai orang berminat untuk memiliki ruang berbilang fungsi dan Ekspo adalah masa yang tepat dan peluang yang sesuai untuk mereka meneroka kemungkinan.

“Di samping itu, orang ramai akan mendapat akses kepada ejen harta pusaka, jurubank, agensi Kerajaan serta NGO dan Majlis Tempatan,” jelasnya.

Dalam pada itu, Yong turut mengambil kesempatan menyuarakan penghargaan kepada Kementerian Kesihatan Awam, Perumahan dan Kerajaan Tempatan Sarawak (MPHLG), Lembaga Pembangunan Industri Pembinaan Malaysia (CIDB) dan Pusat Kecemerlangan Teknikal Sarawak (CENTEXS) atas sokongan mereka.

“Semua peserta pameran yang berminat untuk menempah awal untuk mendapatkan lokasi pilihan dan diskaun awal, tersedia sehingga 30 Jun.

Harga biasa akan bermula dari 1 Julai,” katanya lagi.

Untuk menempah gerai anda, sila hubungi Sekretariat Negeri SHEDA (Michelle/ Florence) di +6082 366 334 atau e-mel ke secretariat@sheda.org.my. Maklumat lanjut boleh didapati di www.shedapropertyexpo.com

Oleh NUR AIN OTSMAN

See author's posts


Sajak Ekspresi Diri

MENULIS sajak merupakan salah satu wadah luahan diri penyajak. Sajak ditulis hasil daripada perasaan dan fikiran penyajak yang bersipongang dalam diri yang gelisah dan berontak terha- dap sesuatu yang mengganggu intuisinya. Seperti kata Sastera- wan Negara Datuk A. Samad Said;“Menulis adalah resah yang membahagiakan.”

Demi sebuah ketenteraman peribadi, penyajak berusaha gigih untuk menulis sajak yang ingin dihasilkannya. Dengan demikian, barulah penyajak dapat memperoleh keteduhan dalam dirinya. Justeru pertempuran hati penyajak terhadap sesuatu tema yang ingin dibicarakan atau dipersoalkan dalam sajak merupakan suatu hal yang sangat mendera dalam diri penyajak.

Namun demikian, dominasi dan kolaborasi antara idea dan pera-saan wajar seimbang agar karya kreatif yang dihasilkan mampu mencapai nilai komunikasi yang tuntas.

Oleh itu, setiap penyajak perlu faham bahawa menulis sajak itu lebih sukar berbanding menulis esei ataupun laporan berita yang cuma mengutamakan fakta-fakta tertentu sahaja.

Justeru, ketika menulis sajak, apa yang ditulis ialah pemikiran dan inspirasi yang sulit dinyata- kan tanpa kemelut keindahan seni aksaranya.

Sesungguhnya, sajak merupa- kan sebuah karya sastera yang penuh dengan keindahan bahasa. Secara umumnya, terdapat tiga proses agar sajak dapat dinikmati, iaitu semasa proses penciptaan, penulisan dan pengolahan oleh penyajak. Ketiga-tiga proses tersebut perlu difahami oleh penyajak dengan sebaik-baiknya agar karya yang ditulis mampu mencapai kualiti yang diperlukan. Kemahiran dalam ketiga-tiga proses tersebut tidaklah dapat dicapai menerusi karya pertama dan kedua tetapi dengan kecenderungan berkarya dengan bersungguh-sungguh.

Sememangnya kemahiran dalam sesuatu bidang tidak dicapai dalam tempoh masa yang singkat.Oleh itu, syabas kepada penyajak muda seperti Dayangku Aisah Awg. Taha, Sheril Aida Sulainan dan Ct-Aminah Azman kerana sajak mereka telah disiarkan untuk kesekian kalinya dalam ruangan Wadah Bahasa dan Sastera (WBS), akhbar Utusan Sarawak pada hari Khamis yang lepas. Mudah-mudahan pencapaian mereka diteruskan sampai mencapai ke wadah yang lebih primer tahapnya.

Ketiga-tiga buah sajak yang disiarkan tersebut mempunyai tema yang terkait dengan pe- ngalaman diri yang manusiawi. Mudah-mudahan nilai perasaan dan pemikiran yang dinukilkan tersebut berupaya menyatakan sesuatu yang berjiwa kepada pembacanya.

Sajak Sinar Bahagia oleh Dayangku Aisah Awg. Taha bertemakan dunia persahabatan penyajak yang berhujung per- pisahan. Sajak ini diungkapkan dengan naratif pengalaman penyajak terhadap sahabatnya. Misalnya dalam rangkap berikut;Mekar di dalam ingatansuatu kedukaan yangmemeritkantatkala satu nikmat hilangtanpa pesanseakan diri hilang arah tujuan.(rangkap 1, sajak‘Sinar Bahagia’)

Menerusi rangkap berikutnya, penyajak masih larut bercerita tentang proses kesedihan hatinya yang ingin bertabah terhadap apa yang terjadi. Misalnya;Rasa putus asa menerjahfikiranresah dan lesu meneruskankehidupansang bayu berhembusmembawa perkhabaranmemberi isyarat meneruskanperjalanan(rangkap 2, sajak‘Sinar Bahagia’)Sesungguhnya sajak ini merupakan proses hati penyajak dalam berkarya bagi meluahkan apa yang sedang bertempur dalam dirinya. Sekalipun dalam rangkap akhir sajak, penyajak cuba menggambarkan suatu yang positif dalam kemelut diri- nya, iaitu;Hadir teman sentiasa bersamabiarpun tanpa madah bicaramenuntun diri tatkala gelitamenjadi mata di kala bersamauntuk mengecapi sinarbahagia.(rangkap 3, sajak‘Sinar Bahagia’)Sajak ini berbentuk separuh bebas kerana terdapat keterikatan pengulangan pada rima akhir yang hampir menyerupai syair. Walau bagaimanapun sajak ini bersifat sederhana bagi mengungkapkan tema dan persoalannya.Gaya bahasa sajak ini biasa. Pemilihan dan penyusunan kata dalam sajak mudah difahami. Penyajak perlu lebih cenderung menggunakan unsur-unsur persajakan seperti metafora, perlambangan, personifikasi dan lain-lain bagi memerikan nilai keindahan dalam sajaknya.Oleh itu, disarankan agar penyajak rajin membaca sajak- sajak mapan yang ada bagi me- mahirkan lagi proses penulisan- nya.Penyajak masih perlu seimbang dalam pemilihan imejan yang sesuai dan tidak bercampur. Mohon penyajak meneliti semula pemilihan kata bergaris dalam berikut:Mekar di dalam ingatansuatu kedukaan yangmemeritkantatkala satu nikmat hilangtanpa pesanseakan diri hilang arah tujuan.Dalam rangkap tersebut, jelas beberapa larik sajak perlu diolah semula bagi menyempurnakan kesesuaian imejan secara teknikal dan lebih berjiwa. Kata “mekar” tidak sesuai dijalinkan dengan kata “memeritkan”. Mekar membayangkan suasana yang indah, maka apabila dikaitkan dengan suasana “memeritkan” terasa janggal atau kurang sesuai. Penggunaan kata sendi “di” dalam larik tersebut juga perlu digugurkan kerana tidak perlu. Manakala kata “hilang” yang digunakan sebanyak dua kali telah menggambarkan penguasaan kosa kata penyajak yang kurang kaya.Maka, kredibiliti penyajak terjejas kerana selaku penulis, perlu kaya kosa kata dalam perbendaharaan peribadinya. Sekadar saranan, rangkap tersebut ditulis begini:Pedih dalam ingatansuatu kedukaan yangmemeritkantatkala nikmat hilang tanpapesanseakan diri tanpa arah tujuan.Waima apa pun, keseluruhan isi sajak masih terampil dalam membicarakan soal persahabatan yang diluahkan oleh penyajak.

Malah, olahan sajak tidaklah terlalu emosional kerana pe- rasaan yang ada dalam sajak masih terkawal dan diungkap dengan cukup sederhana.

Penyajak mempunyai kematangan dalam menyuarakan gagasan dan perasaannya kerana terdapat nilai-nilai positif yang dikesan dalam ungkapan sajak berbaur sedih tersebut.

Sajak Sahabatku oleh Sheril Aida Sulainan juga bertemakan persahabatan.Pada keseluruhan sajak ini, penyajak membicarakan dunia persahabatan yang saling menginspirasi.

Misalnya;Ketika mindakuDiselubungi kabut hitamPurnamamu hadirMencerahi jiwakuDi saat gelupurkuTangan kau hulurMembawakuKe daerah penuh berkah.(rangkap 1-2,Sajak ‘Sahabatku’)

Menerusi rangkap akhir sajak, penyajak berharap agar persaha- batan mereka kekal sampai ke syurga. Misalnya;HadirmuUmpama burujMenuntunArah pelayarankuMengharung kehidupanMoga berjejak kasihDi Taman Firdausi(rangkap 5, sajak ‘Sahabatku’)

Sajak ini berbentuk bebas dan menepati kriteria puisi moden. Tiada keterikatan pada rima, dan dibina daripada lima buah rangkap yang cukup sederhana. Gaya bahasa sajak bersahaja.

Pemilihan kata dalam sajak mudah difahami walaupun ada kecenderungan penyajak menggunakan elemen simile, perlambangan, metafora dan seumpa- manya.

Waima apa pun, masih terdapat beberapa baris sajak yang perlu diberikan perhatian semula agar kesan penyampaian dapat diungkap dengan lebih terampil dan indah.

Misalnya dalam kata bergaris berikut;Ketika mindakuDiselubungi kabut hitamPurnamamu hadirMencerahi jiwakuDi saat gelupurkuTangan kau hulurMembawakuKe daerah penuh berkahKauIbarat kepompongAkulahLaksana sang beluncasYang akhirnya rama-ramaSebagai saranan, rangkapsajak tersebut diubah begini;Ketika mindakudiselubungi kabut malampurnamamu hadirmenyinari jiwaku.Pada saat gelandanganku

tangan kauhulurkanmembawaku ke daerahberkah.Kau ibarat kepompongakulah sang beluncasyang akhirnya bertukarrama-rama.

Saranan di atas bukanlah suatu ketetapan yang mutlak, penyajak berhak untuk tidak akur kerana apa yang disarankan adalah untuk memurnikan pe- milihan kata dan perlambangan yang lebih sesuai dan kemas pemaknaannya.

Justeru apabila dibaca berkali-kali, larik sajaknya seperti kurang melengkapi makna sajak secara tuntas.

Semoga penyajak ambil peduli tentang saranan ini kerana sajak yang kurang kemas dalam pe- milihan dan susunan kata, tidak akan menyeluruh pemaknaan sajaknya.

Terakhirnya, sajak Potret Yang Tercalar oleh Ct-Aminah Azman, sebuah sajak yang bertemakan hubungan yang manusiawi.

Pada awal rangkap sajak ini, penyajak menyatakan rasa kecewa yang diluahkan melalui sebuah lakaran potret.

Misalnya;kulakarkangambaran dukapada sebuah potretsingkap rasajiwa kepedihan.(rangkap 1, Sajak‘Potret Yang Tercalar’)

Manakala dalam dua rangkap selanjutnya pula, penyajak menggambarkan perasaan luka yang diatasi dengan memerikan ke- teduhan dalam jiwanya yang ralit dengan karya seni lukisnya.

Misalnya:detik inijalur-jalur goresanpada kanvas lukakubiarkan teduhdalam pujuk asmarapudar kian kenangantertirai debu silamkelubungi dukabiar sirna akhirnya.(rangkap 2-3, Sajak‘Potret Yang Tercalar’)

Dalam rangkap akhir sajak pula, penyajak memohon maaf atas ketidaksempurnaan kepada kekasihnya. Misalnya;Maafkankukerana tak mampuhadirkan kesempurnaanbuat dirimu.(rangkap 5, Sajak‘Potret Yang Tercalar’)Bentuk sajak ini juga bebas dan terbina daripada lima buah rangkap yang cukup sederhana untuk menyampaikan makna keseluruhan sajak. Gaya bahasa sajak biasa.

Pemilihan kata pun mudah difahami walaupun ada kecende- rungan penyajak untuk memanfaatkan pemanipulasian kata lewat penceritaan sebuah lakaran potret dalam sajak ini. Syabas, suatu pendekatan olahan yang menarik.

Cuma, olahan sajak ini akan lebih menarik dan segar sekira- nya penyajak dapat mengguna- kan bahasa lukisan dengan lebih menyeluruh agar nilai keindahan sajak lebih menyerlah apabila dibaca.

Persoalan yang ditampilkan pun akan mempunyai jalinan kesinambungan yang lebih jelas dan kemas. Sekadar saranan, sila perhatikan kata-kata yang bergaris berikut;Kulakarkangambaran dukapada sebuah potretsingkap rasalara jiwa.Detik inijalur-jalur goresanpada kanvas lukakubiarkan pasteldalam bujuk rindu.Biarkan segalanyamenjadi catan lukisanpaparan rena cintasepasang kita.Maafkan akutak mamputeksturkan sempurnamewarnai dirimu.

Rangkap ketiga sajak tidak diungkapkan kerana pemaknaan sajak dalam rangkap tersebut sepertinya kurang tuntas apabila dikaitkan dengan rangkap sebelum dan selepasnya.

Jika rangkap tersebut masih perlu dimasukkan, penyajak perlu memurnikan olahan dalam rangkap tersebut.

Selepas membaca ketiga-tiga buah sajak tersebut, ternyata masing-masing penyajak mempunyai tamsilan hati yang tersendiri walaupun menyentuh tema yang sama.

Mereka mempunyai potensi untuk menjadi penyajak yang berwibawa, kerana dalam sajak pada kali ini mereka telah berupaya menampilkan kematangan dalam mengolah sajak masing-masing.

Malah, bahasa sajak mereka juga kurang lewah dan penyelesaian persoalan sajak pun mengarah positif.

Semoga para penyajak muda ini akan lebih versatil dengan hasil sajak yang ingin diolahnya dengan memanfaatkan sepenuhnya makna kata dan gaya bahasa yang menyeluruh dalam menulis sajak agar jiwa mereka terasa lebih malar segar menjalar.

Oleh itu, bakat dan minat Dayangku Aisah Awg. Taha, Sheril Aida Sulainan dan Ct-Aminah Azman dalam genre sajak ini wajar diberi ruang dan peluang yang lebih berkaliber.

Semoga sedikit pengalaman dan saranan telah memberikan harapan dan semangat buat mereka yang memiliki impian menjadi penyajak mapan.

Menulis itu sebenarnya tidak terlalu susah dan sederhana pendekatannya. Tapi, yang rumit dan sulit itu ialah pemaknaan jiwa dalam berkarya.

Mudah-mudahan sikap positif teguh menjejaki diri ke jalan kritik yang lebih membina dan terbuka. Syabas dan sukses, selalu!

Oleh ROSANI HIPLEE

See author's posts


Projek ‘tiang bendera tertinggi’ bukan isu – Karim

KUCHING: Projek tiang bendera tertinggi bernilai RM30 juta disifatkan sebagai ‘bukan isu.’

Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah (gambar) berkata, kerajaan Sarawak tidak akan bercadang untuk membina infrastruktur sedemikian tanpa mempunyai alasan.

“Ia adalah untuk mengingatkan rakyat Sarawak mengenai sejauh mana  (pencapaian) negeri ini telah dicapai, terutamanya apabila menuntut kembali haknya.

“Saya percaya semua rakyat Sarawak tahu bahawa negeri kita telah ditadbir dengan baik, dan pulangan seperti dalam bentuk hasil minyak dan gas (O&G) adalah baik,” katanya ketika diminta mengulas isu terbabit, hari ini.

Katanya, sebuah syarikat memutuskan untuk membiayai projek tiang bendera itu setelah mengetahui kerajaan Sarawak mempunyai rancangan untuk mendirikannya.

“Ada pihak yang membuat bising mengenai projek tiang bendera ini. Perkara yang sama turut berlaku apabila berita mengenai air pancut muzik itu terbongkar.

“Bukan semua dana untuk membina sekolah, hospital, atau jalan raya. Kalau kita ada baki dana, tidak menjadi masalah untuk menggunakannya untuk membina infrastruktur lain untuk mengindahkan bandar,” katanya.

Pejabat Premier Sarawak dalam satu kenyataan baru-baru ini mengesahkan projek itu akan menjadi sebahagian infrastruktur pelancongan di Kuching serta menunjukkan kesetiaaan kepada Sarawak.

Jumaat lalu, sebuah akhbar tempatan melaporkan, tiang bendera yang dicadangkan itu pada ketinggian 99 meter, empat meter lebih tinggi dari tiang bendera tertinggi semasa negara di Dataran Merdeka di Kuala Lumpur.

Tiang bendera itu dicadang akan didirikan berhampiran Tea House atau Fort Margherita di sekitar Kompleks Dewan Undangan Negeri.

Oleh NUR AIN OTSMAN

See author's posts


PRK Gerik perlu diadakan selari ketetapan perlembagaan

GERIK: Pilihan Raya Kecil (PRK) Parlimen Gerik perlu diadakan kerana kekosongan kerusi kawasan itu berlaku dalam tempoh tiga tahun pertama selepas Pilihan Raya Umum Ke-14 (PRU14) yang diadakan pada Mei 2018, kata Pengerusi Badan Perhubungan UMNO Perak Datuk Saarani Mohamad.

Beliau berkata, perkara itu termaktub dalam Perlembagaan Persekutuan yang perlu dipatuhi dan pihaknya tidak mempunyai masalah jika berlaku pertandingan dalam PRK Gerik.

“Kita tiada masalah dari segi persiapan kerana UMNO Gerik telah membuat persiapan bagi menghadapi PRU15, jadi ini boleh diguna pakai jika ada PRK Gerik,” katanya ketika ditemui pemberita selepas menghadiri solat jenazah Ahli Parlimen Gerik Allahyarham Datuk Hasbullah Osman di Masjid Jamek Gerik, di sini semalam.

Hasbullah, 63, yang juga Ketua UMNO Bahagian Gerik meninggal dunia kira-kira 7.00 malam Isnin lepas di Hospital Raub, Pahang, meninggalkan dua balu iaitu Datin Rosmawati Ariffin, 58, dan Zaini Abu Bakar, 29, serta lapan anak berumur dua bulan hingga 34 tahun.

Allahyarham merupakan Ahli Parlimen Gerik yang mempunyai dua kawasan Dewan Undangan Negeri (DUN) iaitu Temenggor dan Pengkalan Hulu sejak PRU13 hingga sekarang. Beliau sebelum itu merupakan Ahli Dewan Undangan Negeri (ADUN) Temenggor selama dua penggal bermula pada PRU11.

Hasbullah yang dilahirkan di Hospital Gerik pada 17 Februari 1957 memulakan kerjaya sebagai seorang guru di Sekolah Menengah Sultan Idris Shah di sini sejurus selepas menamatkan pengajian di Maktab Perguruan Persekutuan Pulau Pinang (M4P) pada 1979 namun dipinjamkan menjadi setiausaha sulit kepada beberapa timbalan menteri sebelum bersara daripada sektor awam pada 1999.

Sementara itu, Saarani berkata kehilangan Hasbullah sangat dirasai kerana kedua-dua mereka mempunyai hubungan yang akrab memandangkan pernah bertugas sebagai guru di sekolah sama pada 1982.

“Hasbullah mengajar pada waktu pagi dan saya mengajar pada waktu petang. Saya tinggal di kuarters guru dan Hasbullah yang tinggal dengan ibunya sering datang ke rumah saya,” katanya.

Katanya, hubungan akrab mereka berterusan hingga ke arena politik apabila Allahyarham Hasbullah kini menjadi timbalannya dalam Badan Perhubungan UMNO Negeri.

“Saya menerima berita sedih kematian Hasbullah ketika dalam perjalanan ke Kuala Lumpur semalam. Saya sedih kehilangan seorang sahabat dan pembantu, dan sudah tentu kita merinduinya,” katanya. – Bernama

See author's posts


Haller julang West Ham

SEBASTIEN Haller meringankan kesengsaraan West Ham dengan menjaringkan dua gol untuk kemenangan 3-0 ke atas Charlton dalam perlawanan pusingan kedua Piala Liga Inggeris semalam.

Penyerang dari Perancis, Haller menjaringkan dua gol dalam tempoh empat minit di pertengahan separuh masa pertama dan Felipe Anderson menambah gol ketiga untuk pasukan kendalian David Moyes.

Itu adalah keputusan yang sangat diperlukan bagi Hammers, yang bakal menghadapi Leeds atau Hull dalam pusingan ketiga, setelah mereka memulakan musim Liga Perdana Inggeris dengan kekalahan 2-0 di tempat sendiri menentang Newcastle, Sabtu lepas.

Kemenangan itu muncul setelah tunjuk perasaan peminat terhadap pemilik bersama David Gold dan David Sullivan, sementara kapten West Ham, Mark Noble mengkritik kurangnya cita-cita kelab itu berikutan penjualan pemain tengah yang berbakat Grady Diangana kepada West Bromwich Albion.

Bersama Arsenal, Wolves, Leicester, Tottenham, Manchester City dan Liverpool menanti West Ham, adalah mustahak untuk mengelak daripada penyingkiran yang memalukan ketika menentang kelab divisyen tiga,Charlton, di Stadium London.

“Mungkin satu-satunya kekecewaan adalah kita seharusnya menang dengan lebih selesa,” kata Moyes.

“Tetapi dengan Seb memperoleh beberapa gol ia sudah tentu baik untuk keyakinannya. Kami mempunyai Michail Antonio yang menjaringkan gol untuk kami pada akhir musim lalu dan sekarang kami berharap Seb dapat menjaringkan gol.”

Jack Wilshere tidak disenarai dalam skuad West Ham walaupun terdapat 10 perubahan dilakukan oleh Moyes, dengan kelab itu dilaporkan ingin menjual pemain tengah yang mudah cedera itu.

Penyerang Tottenham, Harry Kane akan menghadapi pasukan yang jersi pasukan ditaja olehnya setelah Leyton Orient menewaskan Plymouth 3-2 sekali gus akan menyaksikan aksi pertembungan dengan anak buah Jose Mourinho.

Pasukan Liga Kejuaraan, Barnsley akan bertandang ke Chelsea selepas gol separuh masa pertama Patrick Schmidt dan Jordan Williams melengkapkan kemenangan 2-0 di Middlesbrough.

Luton menampah melengkapkan jadual perlawanan di tempat sendiri menentang Manchester United setelah menewaskan rakan dari Liga Kejuaraan, Reading 1-0 hasil tandukan Jordan Clark pada minit ke-24.

Kelab divisyen tiga Lincoln akan menjadi tuan rumah kepada juara Liga Perdana Inggeris, Liverpool selepas mereka mengalahkan Bradford 5-0.

Ia akan menjadi pertemuan pertama antara kedua-dua kelab sejak tahun 1961.

Semua pertandingan pusingan ketiga akan dilangsungkan minggu depan, dengan tarikh yang akan ditetapkan kemudian. – AFP

See author's posts


Fatimah bantu lancarkan pergerakan orang ramai di pusat mengundi

DALAT: Menteri Pembangunan Wanita, Kanak-Kanak dan Kesejahteraan Komuniti, Dato Sri Fatimah Abdullah selain menunaikan tanggungjawab sebagai pengundi, turut membantu melancarkan pergerakan orang ramai ke pusat mengundi.

Dalam gambar ini, Fatimah yang juga Ahli Dewan Undangan Negeri (ADUN) Dalat, kelihatan turut menemani seorang ahli keluarga yang sudah berumur ke pusat mengundi di Sekolah Kebangsaan (SK)  Kampung Teh Dalat iaitu kampung halaman beliau.

Cuaca yang baik di Dalat pada sebelah pagi juga memboleh penduduk di kawasan N.56 Dalat itu menunaikan tanggungjawab masing-masing untuk mengundi.

Sementara itu, ADUN Balingian, Abdul Yakub Arbi, mengundi di SK Parish Balingian di Daerah Kecil Balingian, manakala sementara ADUN Tellian, Royston Valentine mengundi di SK Agama Mukah.

See author's posts


Merpati Team mara ke final

SKUAD Merpati Team bersama-sama meraikan kejayaan pasukan mereka melangkah kaki ke perlawanan akhir Liga Sri Aman.

JUARA bertahan, Merpati Team selangkah untuk menjulang kejuaraan Liga Sri Aman selepas menyingkirkan Englant FC 5-1 dalam aksi separuh akhir di Kompleks Sukan Sri Aman petang semalam untuk mara ke perlawanan akhir.

Bekas penyerang Piala Presiden Sarawak, Mohd Adif Salim antara mencuri tumpuan penonton apabila berjaya mencipta hatrik pada minit ke-16, 50 dan minit ke-66, selain dua jaringan masing-masing dijaringkan oleh Fis-hak Illa-hi pada minit ke-21 dan Muhd Zulfiqar Habibullah minit ke-44.

Gol saguhati Englant FC telah dijaringkan oleh Wilson Berit pada minit ke-89 perlawanan.

Ketua jurulatih Merpati Team, Sulaiman Idi berkata, kedua-dua pasukan yang turun untuk memburu gelaran merebut tempat ke final menyaksikan kesemua jentera pertahanan dan tengah mereka yang kental berjaya mengekang serangan oleh pemain Englant FC daripada meraih kemenangan pada perlawanan tersebut.

“Syukur Alhamdulillah…akhirnya kami berjaya melangkah ke perlawanan akhir Liga Sri Aman tiga kali berturut-turut, dan saya ucapkan tahniah kepada pemain dengan kejayaan ini.

“Saya amat gembira apabila melihat keputusan separuh akhir ini adalah milik pasukan kami dan saya tidak menyangka kami dapat menjaringkan gol yang begitu banyak sehingga lima gol,” katanya.

Menurut Sulaiman, mereka sudah menjangka akan diberi tentangan hebat pasukan lawan (Englant FC) sepanjang saingan berlangsung.

Malah, peluang kedua-dua pasukan untuk mencipta jaringan juga setara, namun nasib lebih memihak kepada Merpati Team untuk memenangi perlawanan semalam apabila beberapa peluang terhidang telah disempurnakan dengan baik untuk menghasilkan gol kemenangan pasukannya.

Menurutnya, pada saingan separuh akhir semalam sememangnya cabaran amat getir dihadapi oleh anak-anak buahnya.

Namun, berbekalkan semangat perjuangan tinggi dan komitmen para pemain memburu kejayaan maka mereka telah berjaya merealisasikannya.

“Kami sememangnya ‘merendah diri’ setiap cabaran yang ditempuhi kerana kami menghormati setiap pasukan yang beraksi dalam kejohanan ini.

“Malah, kami juga menganggap pertemuan dengan (Englant FC) hari ini merupakan pertemuan yang sengit, justeru saya percaya semua pemain mampu melakukan sesuatu yang terbaik,” ujar Sulaiman.

Lawan Merpati Team untuk perlawanan akhir pada 26 Mac nanti belum lagi diketahui kerana satu lagi perlawanan searuh akhir kedua menemukan Datus United menentang PC United, diadakan petang semalam.

Oleh ADI SAFARMAN

See author's posts


Sarawak komited budayakan nilai integriti

TATAU: Kerajaan Sarawak komited dalam membudayakan nilai integriti di pelbagai peringkat masyarakat, kata Menteri Integriti dan Ombudsman, Datuk Talip Zulpilip.

Beliau berkata, matlamat utamanya untuk membangunkan masyarakat supaya berintegriti tinggi dalam bersama-sama mendokong amanat Ketua Menteri, Datuk Patinggi Abang Johari Tun Openg yang ingin Sarawak maju berintegriti tinggi menjelang tahun 2030.

“Atas sebab itulah kita adakan program seperti ini selain mendekati rakyat, kita mahu menyalurkan maklumat yang tepat serta berkongsi ilmu yang bermanfaat kepada rakyat,” katanya.

Beliau berkata demikian ketika berucap merasmikan Program Jelajah Integriti: Pemimpin Bersama Masyarakat Bintulu Siri 2/2020 di Rh. Ulen Segaya, Nanga Tekalit, di sini anjuran Unit Integriti dan Ombudsman Negeri, Jabatan Ketua Menteri.

Menurutnya, proses membudayakan integriti memerlukan usaha yang berterusan dan memakan masa yang panjang.

Talip yang juga Ahli Dewan Undangan Negeri (ADUN) Jepak menggesa supaya usaha menyebarluaskan nilai integriti di kalangan masyarakat terus dipergiatkan kerana ia jelas menunjukkan kepekaan rakyat mengenai isu integriti dan rasuah.

“Malah, rata-rata mahu melihat tindakan tegas dikenakan terhadap pesalah rasuah dan tidak berintegriti,” katanya.

Talip memaklumkan Kerajaan Sarawak melalui Unit Integriti dan Ombudsman Negeri (UNION) merancang dan merencana pelbagai program pembudayaan integriti bukan sahaja di dalam negeri tetapi juga dijalankan di luar negeri Sarawak.

“Langkah pencegahan dan pembanterasan gejala rasuah turut diberi keutamaan,” katanya.

Oleh Ellie Edward

See author's posts


Sarawak Volunteer hulurkan bantuan

KUCHING: Prihatin dengan nasib rakyat Sarawak yang turut menjadi mangsa banjir di Selangor, Kerajaan Sarawak tampil menghulurkan bantuan bagi meringankan beban mereka yang terjejas.

Menurut kenyataan media Sarawak Volunteers semalam, sumbangan barangan makanan dan keperluan asas bernilai RM17,200 telah diberikan kepada seramai 86 keluarga yang terlibat dalam bencana tersebut tahun lalu.

Sumbangan itu disalurkan melalui Rumah Sarawak dan Sarawak Volunteer kepada mangsa bencana banjir yang tinggal di Sri Muda, Shah Alam serta di Klang, Balakong, Dengkil dan Cheras.

“Kumpulan pertama 68 keluarga telah menerima bantuan pada 24 Disember tahun lalu, manakala kumpulan kedua terdiri daripada 18 keluarga menerima bantuan pada 28 Disember lalu,” kata kenyataan itu.

Sementara itu, sumbangan telah disampaikan oleh Pengarah Pejabat Perhubungan Sarawak Kuala Lumpur (PSKL), Awang Supian Awang Daud kepada penerima-penerima.

Sebelum ini, Ketua Menteri, Datuk Patinggi Tan Sri Abang Johari Tun Openg memaklumkan bahawa rakyat Sarawak yang tinggal di Semenanjung dan terkesan akibat bencana banjir boleh mendapatkan bantuan menerusi Pejabat Rumah Sarawak di Kuala Lumpur.

Malah, peruntukan turut disediakan untuk membantu mereka bagi meringankan beban yang ditanggung, katanya pada sidang media selepas Mesyuarat Majlis Tertinggi Parti Pesaka Bumiputera Bersatu (PBB) di Pusat Konvensyen Borneo Kuching (BCCK) di sini, malam Ahad.

Oleh SYAMIMI HUSNA

See author's posts


458 sampel berjaya dikumpul

SIBU: Sebanyak 458 sampel dari penduduk di Zon 7 Tiong Hua berjaya dikumpul semasa operasi Pengesanan Kes Aktif (ACD) yang diadakan di tempat letak kereta Majlis Perbandaran Sibu (MPS), kelmarin.

Pengarah Kesihatan Sarawak, Dr. Chin Zin Hing berkata, keputusan ujian untuk sampel tersebut dijangka diketahui menjelang pagi Isnin (22 Februari).

“Hasil ujian untuk sampel yang diambil semalam (Sabtu) di Zon 7 dijangka diketahui menjelang besok pagi,” katanya.

Sementara itu, operasi ACD hari kedua Zon Tiong Hua diteruskan semalam dengan memperlihatkan lebih ramai orang tampil menjalani ujian calitan Covid-19.

Penduduk dari kawasan kediaman di bawah zon 7 dilihat beratur panjang di tempat letak kereta untuk menunggu giliran mereka untuk diuji.

ACD akan berpindah ke zon 15, 28 dan 29 untuk Isnin dan Selasa (23 Februari), semuanya bermula 10.00 pagi hingga 2.00 petang.

Untuk zon 15 (Sentosa) saringan akan diadakan di Hutan Simpan Bukit Lima, manakala untuk zon 28 (Permai) dan zon 29 (Jeriah), akan diadakan di Taman Tasik Permai.

Oleh NURZILLA MOHAMAD

See author's posts


Guru rugi RM4,000 termakan cinta ‘arkitek’

SIBU: Demi cinta terhadap seorang arkitek, seorang guru wanita menjadi mangsa terbaru ‘Love Scam’ sehingga kerugian sebanyak RM4,000.

Ketua Polis Daerah Sibu ACP Stanley Jonathan Ringgit berkata, kejadian bermula pada 17 Mac lalu apabila mangsa,34, berkenalan dengan seorang lelaki yang bernama ‘Jeffrey Ben Mayne’ melalui aplikasi dating atas talian OMI.

“Setelah sebulan berkenalan, mangsa telah jatuh cinta dengan layanan serta rupa paras suspek yang bekerja sebagai arkitek di London itu.

“Suspek kemudian menyatakan hasratnya ingin datang ke Malaysia dan berkahwin dengan mangsa,” katanya dalam satu kenyataan, semalam.

Bagaimanapun, menurut Stanley, pada 17 April lalu, suspek memaklumkan bahawa dirinya sedang sakit dan memerlukan wang sebanyak RM2,000 untuk kos pembedahan.

Katanya, suspek meminta mangsa untuk membuat pembayaran kos pembedahan tersebut selain turut berjanji akan berkahwin dengan mangsa.

“Pada hari yang sama, lebih kurang jam 7.03 pagi, mangsa memindahkan wang sebanyak RM1,000 ke dalam satu akaun bank atas nama seseorang dengan harapan Jefrey akan mengahwininya setelah sembuh.

“Namun, pada 1 Mei lalu, suspek sekali lagi meminta mangsa membantunya membuat pembayaran bil hospital sebanyak RM3,000.

“Tanpa berfikir panjang, mangsa memindahkan wang berjumlah RM3,000 ke dalam satu akaun bank lain,” ujarnya.

Jelas Stanley, mangsa akhirnya sedar dirinya ditipu setelah mendapati nombornya telah disekat.

“Mangsa kemudian tampil membuat laporan polis untuk tindakan lanjut.

“Kes disiasat di bawah Seksyen 420 Kanun Keseksaan,” tegasnya.

See author's posts


Operasi sanitasi SK Bandar Bintangor

BINTANGOR: Jabatan Bomba dan Penyelamat Malaysia (JBPM) Bintangor telah menjalankan operasi sanitasi di Sekolah Kebangsaan (SK) Bandar Bintangor.

Ketua Balai Bomba dan Penyelamat (BBP) Bintangor, PPgB Nicholas Belulin berkata, operasi sanitasi tersebut melibatkan kawasan berkeluasan 9800 meter persegi (m2).

“Operasi sanitasi bermula pada jam 2.20 petang kelmarin dengan seramai tujuh anggota bomba diketuai oleh PBK II Adam Gauk menjalankan operasi sanitasi tersebut,” katanya menerusi satu kenyataan.

Jelasnya, turut berada di lokasi semasa operasi sanitasi dijalankan ialah lapan kakitangan sekolah termasuk guru besar dan sembilan orang pekerja pembersihan di sekolah.

“Selain menjalankan operasi, pasukan bomba turut memberi tunjuk ajar mengenai tatacara operasi sanitasi dan bahan serta kaedah campuran yang digunakan.

“Kerja Menghapus Bahaya Kebakaran (MBK) turut dijalankan di sekolah tersebut,” ujarnya.

See author's posts


AKB 1961 lebih berkesan kuat kuasa pematuhan harga petrol, diesel

KUCHING: Penguatkuasaan terhadap pematuhan harga jualan runcit petrol dan diesel adalah lebih berkesan dibuat melalui Surat Arahan Pengawal Bekalan di bawah Peraturan 12A Peraturan-Peraturan Kawalan Bekalan 1974 di bawah Akta Kawalan Bekalan 1961 (AKB).

Menteri Perdagangan Dalam Negeri dan Hal Ehwal Pengguna (KPDNHEP) Datuk Alexander Nanta Linggi berkata, ini kerana AKB memperuntukkan hukuman yang lebih berat terhadap mana-mana syarikat minyak atau pengusaha stesen minyak yang didapati menjual melebihi harga yang ditetapkan.

“Di bawah AKB, kegagalan untuk mematuhi Arahan Pengawal Bekalan merupakan satu kesalahan dan hukuman penalti yang dikenakan adalah sehingga RM5 juta dengan lesen barang kawalan petrol dan diesel boleh dibatalkan atau digantung oleh mahkamah.

“Kadar penalti ini jauh lebih tinggi berbanding kadar penalti yang dikenakan melalui penguatkuasaan warta di bawah Perintah Kawalan Harga dan Antipencatutan (Penentuan Harga Runcit Maksimum bagi Petrol dan Diesel) di bawah Akta Kawalan Harga dan Antipencatutan 2011 (AKHAP 2011) iaitu sehingga RM1 juta sahaja,” katanya dalam kenyataan, semalam.

Menurutnya, ia selaras dengan komitmen KPDNHEP untuk melindungi hak pengguna dan memastikan pematuhan syarikat minyak dan pengusaha stesen minyak ke atas harga jualan runcit petrol dan diesel yang ditetapkan oleh Kerajaan, tindakan penguatkuasaan di bawah AKB dapat dijalankan dengan lebih berkesan.

“Kementerian juga ingin menegaskan sekali lagi bahawa tiada perubahan dari segi dasar penetapan harga jualan runcit petrol dan diesel, iaitu melalui Automatic Pricing Mechanism (APM),” tegasnya.

Oleh Zarina Abdullah

See author's posts


Tawar 5,000 euro kepada pekerja lengkap vaksinasi

JERMAN: Sebuah syarikat pemborong dalam talian Jerman, Boettcher menawarkan bonus sebanyak 5,000 euro kepada mana-mana 550 pekerjanya yang boleh menunjukkan rekod vaksinasi lengkap menjelang akhir tahun.

Ahli lembaga pengarahnya, Danilo Frasiak berkata, syarikat itu berharap insentif kewangan akan menghasilkan perlindungan yang lebih besar terhadap Covid-19 buat pekerjanya.

Tawaran dibuat terutama semasa Krismas yang menjadi musim dan waktu yang paling sibuk bagi syarikat tersebut.

“Semua pekerja yang tunjukkan bukti vaksinasi lengkap pada awal tahun depan akan mendapat bonus 5,000 euro (kira-kira RM23,780).

“Walaupun mereka baru divaksinasi hari ini, mereka juga akan menerima 5,000 euro, dan mereka yang akan mendapat vaksin nanti juga akan mendapat bonus 5,000 euro,” kata Frasiak.

Syarikat yang menjual barangan pejabat itu berkata walaupun vaksinasi kekal sebagai keputusan peribadi setiap individu, namun pihaknya mahu pekerja memikirkan perkara itu secara mendalam.

Boettcher yang berpangkalan di Thuringia merupakan salah sebuah negeri yang mencatatkan angka jangkitan tertinggi di Jerman.-AFP

Pic cap

Semua pekerja yang tunjukkan bukti vaksinasi lengkap pada awal tahun depan akan mendapat bonus 5,000 euro (kira-kira RM23,780)-AFP

See author's posts


Aspen Glove jangka kilang pembuatan siap Mac 2021

GEORGE TOWN: Syarikat pembangunan dan pelaburan hartanah berpangkalan di Pulau Pinang, Aspen Group, menjangkakan pembinaan kilang pembuatan sarung tangannya siap pada Mac 2021.

Menerusi kenyataan, Aspen Group berkata, Aspen Glove Sdn Bhd (AGSB) telah mengemukakan permohonan bagi kelulusan perintah pembangunan dan pelan bangunan kepada Majlis Perbandaran Kulim untuk pembinaan kilang tersebut.

“Kerja-kerja cerucuk dijangka bermula 21 September ini sebaik sahaja mendapat kelulusan pemegang saham bagi cadangan pempelbagaian itu.“Pembinaan keseluruhan kilang berkenaan dijadualkan siap pada Mac 2021,” menurutnya.

AGSB merupakan syarikat usaha sama di antara anak syarikat milik penuh Aspen Group Holdings Ltd, Aspen Vision All Sdn Bhd (AVA) dengan syarikat pegangan pelaburan, CMY Capital Sdn Bhd (CMY) untuk mempelbagaikan perniagaan sedia ada Aspen Group.

Pada 1 September, AGSB melaksanakan perjanjian pajakan dengan Kulim Technology Park Sdn Bhd (KTPC) untuk pajakan 11.87 hektar tanah perindustrian di Taman Teknologi Tinggi Kulim selama 60 tahun, dengan pilihan bagi lanjutan 39 tahun lagi.

AGSB juga mendapat hak memperoleh penawaran pertama kali pada 12 Ogos bagi pajakan tambahan 14.98 hektar tanah perindustrian bagi tujuan pembinaan kilang pembuatan sarung tangan getah dan nitril.

Sementara itu, Aspen Group juga secara rasmi telah melantik bekas Timbalan Pengurus Besar Perbadanan Pembangunan Pulau Pinang, Iskandar Basha Abdul Kadir sebagai pengarah urusan AGSB.

“AGSB sedang di peringkat akhir untuk melantik individu yang layak dan memiliki lebih 20 tahun pengalaman terutama dalam industri pembuatan sarung tangan getah bagi jawatan ketua pegawai operasi AGSB,” menurut Aspen Group.- Bernama

See author's posts


Kanak-kanak cipta mesin basuh tangan tanpa sentuhan

BUNGOMA: Seorang kanak-kanak lelaki warga Kenya berjaya mencipta satu mesin mencuci tangan bertujuan mengelak penularan jangkitan Covid-19.Stephen Wamukota, 9, berkata mesin yang menggunakan bahan kayu itu membolehkan pengguna menekan pedal kaki untuk mengeluarkan air tanpa sentuhan sekali gus mengurangkan risiko jangkitan koronavirus tersebut.Stephen mendapat idea tersebut setelah menonton televisyen mengenai cara mencegah penularan virus.Kenya setakat ini merekodkan lebih 2,000 kes Covid-19 dengan 69 kematian.

Stephen dan keluarganya tinggal di Kampung Mukwa di Bungoma, Barat Kenya.Bapa kanak-kanak lelaki itu, James Wamukota, mesin itu dicipta menggunakan kepingan kayu untuk membuat bingkai tingkap.

“Saya telah membeli beberapa kepingan kayu untuk membuat bingkai tingkap, tetapi ketika saya pulang ke rumah setelah bekerja saya mendapati Stephen telah membuat mesin itu.“Konsepnya adalah milik Stephen, saya hanya membantu mengetatkan mesin dan sangat berbangga dengan hasilnya,” katanya memetik laporan AFP .James yang bekerja membaiki barang elektronik berkata anaknya amat berminat dengan kerja yang dilakukannya.Beliau memuat naik mesin ciptaan Stephen di Facebook dan terkejut dengan perkongsian oleh netizen.Stephen telah menerima Anugerah Perintah Perkhidmatan Presiden (Patriotik) pada Isnin lepas atas kejayaan mencipta mesin tersebut.Kata kanak-kanak itu, dia mahu menjadi seorang jurutera apabila dewasa kelak dan Gabenor County telah berjanji akan memberikannya biasiswa.-AFP

See author's posts


Peluang pasaran produk kraf

KUALA LUMPUR: Promosi Warna-Warni Hari Raya Aidilfitri (WWA) 2021 yang dianjurkan bermula 15 April hingga 2 Mei 2021 memberi peluang kepada usahawan kraf memasarkan produk yang digunakan dalam persiapan menyambut Hari Raya Aidilfitri nanti.

Promosi anjuran Kementerian Pelancongan, Seni dan Budaya Malaysia (MOTAC) menerusi Kraftangan Malaysia itu dijalankan bermula 10.00 pagi hingga 6.00 petang (Isnin-Khamis) dan 10.00 pagi hingga 10.00 malam (Jumaat-Ahad) bertempat di Kompleks Kraf Kuala Lumpur, Jalan Conlay.

Menteri MOTAC, Datuk Seri Nancy Shukri berkata, promosi berkenaan adalah inisiatif kerajaan dalam membantu usahawan ketika negara berdepan penularan wabak Covid-19 selain promosi fizikal pertama yang dilaksanakan sejak Perintah Kawalan Pergerakan (PKP) bermula pada 13 Januari 2021.

WWA 2021 menyasarkan 220 usahawan yang mana 100 usahawan di Kompleks Kraf Kuala Lumpur, manakala 120 usahawan berada di lapan lokasi terpilih.

“Di samping itu, terdapat juga penyertaan usahawan bukan kraf yang menawarkan perkhidmatan dan produk Aidilfitri,” katanya dalam satu kenyataan.

Program yang telah dianjurkan sejak 2003 itu bertemakan Kraf Di Hati, Hari Raya Aidilfitri Dinanti yang menonjolkan kemeriahan sambutan melalui kreativiti dan idea-idea baharu sesuai dengan persiapan menyambut hari lebaran.

Pelaksanaan promosi WWA 2021 turut diadakan serentak di lapan lokasi pusat beli-belah terpilih di peringkat negeri seperti East Coast Mall di Pahang (13 usahawan), KTCC Mall di Terengganu (21 usahawan), AEON Mall Kuching di Sarawak (39 usahawan), AEON Mall Kinta City di Perak (3 usahawan), AEON Mall Nilal@ Seremban 2 di Negeri Sembilan (16 usahawan).

Selain itu, MYDIN Mall Bertam di Pulau Pinang (6 usahawan), Freeport A’Famosa Outlet di Melaka (19 usahawan) dan One Utama Shopping Centre di Selangor (3 usahawan).

Menariknya, pengunjung WWA 2021 bakal menikmati harga diskaun menarik bagi barangan yang dijual.

Tambah beliau, WWA 2021 turut menyediakan pelbagai aktiviti menarik termasuk jualan produk kraf dan produk perkhidmatan Hari Raya Aidilfitri, pameran, demonstrasi kraf, interaktif kraf, demonstrasi masakan dan kuih tradisional serta pelbagai pertandingan menarik lain.

“Sebagai usaha mempromosi dan memasarkan produk kraf Aidilfitri dengan lebih meluas, orang ramai juga boleh mendapatkan produk kraf menerusi platform digital iaitu E-Kraf Bazar dan MYCRAFTSHOPPE

“Pihak Kementerian ingin mengingatkan para pengunjung di setiap tapak promosi supaya mengamalkan Prosedur Operasi Standard (SOP) yang ditetapkan dalam usaha memerangi wabak Covid-19, tambah beliau. – DagangNews.com

See author's posts


SUPP harap UEC dipertimbangkan semula

KUCHING: Parti Rakyat Bersatu Sarawak (SUPP) Cawangan Stakan berharap Perdana Menteri Tan Sri Muhyiddin Yassin akan mempertimbangkan semula dan akan memberikan pengiktirafan kepada Sijil Peperiksaan Bersepadu (UEC) seperti yang dilakukan oleh Kerajaan Sarawak sejak 2015.

Pengerusi SUPP Cawangan Stakan, Sim Kiang Chiok berkata, kerajaan Sabah juga telah mengiktirafnya pada 2019.

Menurutnya, Kerajaan Sarawak mengiktiraf UEC kerana mahu membantu menghentikan pengaliran bijak pandai dengan kebanyakan Universiti Antarabangsa mengiktirafnya dan memberi biasiswa untuk pelajar UEC melanjutkan pelajaran ke peringkat pengajian tinggi di pelbagai negara.

“Pengiktirafan itu membantu mengekalkan mereka untuk belajar di universiti tempatan dengan pinjaman atau geran pelajar oleh kerajaan Sarawak.

“Perkhidmatan awam akan menggaji mereka yang mempunyai kelayakan UEC dan secara aktif merekrut graduan ini sejak 2015,” katanya.

Sim memberitahu, Kerajaan Sarawak mengetahui pentingnya pendidikan dalam bahasa Mandarin dalam konteks Malaysia akan membantu hubungan negara dengan China secara diplomatik dan yang lebih penting dalam ekonomi dan perdagangan.

“Kita perlu memiliki rakyat Sarawak yang baik dengan bahasa Mandarin dalam menangani China yang akan memberi kita kelebihan yang jauh lebih besar ketika berdagang dengan mereka.

“Sekarang China adalah kuasa ekonomi nombor dua dan akan menjadi nombor satu,” jelasnya.

Katanya lagi, kerajaan memberi pilihan kepada ibu bapa dan anak-anak mereka dalam pendidikan dan keupayaan untuk memilih pendidikan pilihan untuk anak-anak di Sarawak memberi lebih banyak kebebasan.

“Kerajaan kita juga menyokong sekolah menengah persendirian Cina dengan pemberian geran tahunan sejak tahun 2015  sebanyak RM4 juta dan meningkat RM1 juta setiap tahun. Geran terbaru berjumlah RM9 juta untuk 2020,” kata Sim.

Tambah Sim, kepelbagaian pendidikan itu merupakan aset dalam modal insan dan mesti dapat menangani semua negara penting di dunia sama ada dalam Bahasa Inggeris, Mandarin atau Bahasa Malaysia.

“Kerajaan Sarawak menepati janji untuk mengiktiraf UEC pada 2015 tidak seperti kerajaan Persekutuan Pakatan Harapan (PH) sebelumnya yang mengingkari janji mereka untuk mengiktiraf UEC,” ujarnya

Ujarnya, SUPP berharap Kerajaan Persekutuan Perikatan Nasional (PN) yang baharu akhirnya akan dapat mengiktiraf UEC.

“Pendidikan bahasa Mandarin adalah keperluan modal insan sekarang dan pertimbangan politik seharusnya tidak menjadikan negara ini ketinggalan dalam bidang pendidikan,” katanya.

Oleh Cheryl Law

See author's posts


Muzium Perang Pulau Pinang Saksikan derita, tumpah darah, air mata

Begitu jugalah di Pulau Pinang tidak terkecuali daripada menyaksikan semua itu.

Pulau Mutiara ini, yang dahulunya sebahagian daripada negeri Kedah menjadi penempatan British yang pertama di semenanjung kerana kedudukannya yang strategik untuk menjalankan aktiviti perdagangan serta menjadi kubu pertahanan regim British ketika Perang Dunia Kedua.

Menurut Pengasas Muzium Perang Pulau Pinang Johari Shafie, kawasan muzium yang terletak di lereng bukit di Batu Maung adalah bekas kubu pertahanan tentera British ketika menakluki Tanah Melayu dengan mempunyai pemandangan laut seluas 320 darjah.

Dibina pada tahun 1930, kubu itu siap sepenuhnya pada sembilan tahun kemudian dengan menggunakan tenaga banduan yang dihukum mati dari negara-negara jajahan takluk pihak British.

Katanya, pengerahan banduan-banduan akhir digunakan sebagai salah satu taktik tentera British untuk memastikan pembinaan kubu itu kekal sebagai rahsia.

“Kubu pertahanan yang menelan belanja £40 juta pound ketika itu kemudiannya telah diambil alih oleh tentera Jepun yang diketuai oleh Jeneral Tomoyuki Yamashita pada 16 Dis 1941, setelah lapan hari tentera Jepun masuk ke Tanah Melayu dengan menaiki basikal melalui Thailand.

“Pihak Jepun memang sasar untuk ambil alih kubu ini kerana ketika itu British mempunyai dua buah meriam yang dibawa khas dari Arsenal berdiameter 15 inci dengan kepanjangan 40 kaki… senjata itu boleh ditembak sejauh 36 kilometer,” katanya kepada Bernama.

TAPAK TERBIAR

Johari berkata beliau menemui tapak kubu itu pada tahun 1986 sewaktu bekerja sebagai pegawai di Lembaga Penggalakkan Pelancongan Malaysia (kini dikenali sebagai Tourism Malaysia) Wilayah Utara dan tapak itu terbiar setelah pengunduran Tentera Jepun dari Tanah Melayu pada 1945.

Jelasnya, kerana minat yang mendalam terhadap sejarah dan warisan negara, beliau mengambil keputusan untuk ‘mengubah’ tapak kubu terbiar itu kepada muzium dan seterusnya menyatakan hasrat itu kepada kerajaan persekutuan untuk menjadikan tapak itu sebagai produk warisan Perang Dunia Kedua dalam bentuk muzium.

“Bagaimanapun usaha itu tergendala, namun saya tidak berputus asa. Saya kemudian memperbaharui kertas-kertas kerja dan membuat permohonan baharu kepada kerajaan persekutuan dan negeri untuk mewujudkan sebuah muzium perang di Pulau Pinang.

“Setelah tujuh tahun berhempas pulas, akhirnya pada 30 Mac 2002 saya mendapat kebenaran untuk membangun, membina dan mengurus sebuah muzium perang di negeri ini.

“Saya menggunakan dana peribadi daripada syarikat saya dan keluarga untuk membangunkan muzium perang ini. Pada permulaan, saya membelanjakan RM5 juta dan secara keseluruhannya ia menelan belanja RM22 juta secara berperingkat,” katanya.

Tambah Johari, beliau mengambil masa selama beberapa tahun untuk membersihkan tanah seluas 7.83 hektar (19.36 ekar) itu yang telah terbiar lebih 60 tahun yang dipenuhi dengan jerangkap samar dan hutan belukar.

“Kita cuba memelihara landskap kubu seperti yang dibina oleh British. Walaupun jalan (ruang jalan kaki) lama, tetapi ia mempunyai ‘authentic value’ yang tidak boleh didapati di mana-mana. Ia juga boleh dijadikan sebagai ‘physical evidence’ kepada Malaysia jika kita mahu tuntut pampasan perang daripada Britain,” kata Johari.

KISAH DI SEBALIK MUZIUM PERANG PULAU PINANG

Selain itu, penerokaan kubu lama itu telah merungkai sebuah kisah bahawa askar berketurunan Melayu adalah juga antara askar profesional dan pakar dalam mengendalikan senjata ketika zaman penjajahan British.

Diceritakan sendiri oleh veteran askar barisan hadapan tentera British ketika itu James Tait dan Bob Smith, Johari berkata terdapat berek askar yang menempatkan askar-askar berketurunan Melayu yang bertanggungjawab mengendalikan senjata berat bagi pihak British ketika itu.

“Di berek nombor 18 ada tertulis ‘Malay OR1A’ yang membawa maksud artillery unit (1A) manakala OR adalah ‘other rank’. Mereka ini berketurunan dari penentang pendudukan British ketika zaman Kesultanan Melayu. Dahulu, terdapat individu yang dibuang negeri boleh balik ke Tanah Melayu dalam tempoh waktu tertentu.

“Di sana mereka berkahwin, generasi kedua dan ketiga orang Melayu ini dibawa balik ke sini untuk jadi ‘professional soldiers’. Mereka berbahasa Inggeris dan beragama Islam tetapi tidak boleh berbahasa Melayu. Ini bukti yang tidak boleh disangkal. We do a research and we found it,” katanya.

Antara fakta yang masih tidak diketahui oleh orang awam adalah alat anti radar dan komunikasi yang digunakan ketika pendudukan British masih berfungsi sehingga kini.

MISTERI YANG TERSEMADI

Bunyi derapan kaki berkawad, bau seakan wangian dan kadang kala seakan bau minyak tanah serta penampakan lembaga misteri antara kisah mistik yang sering diutarakan oleh pekerja, pengusaha malah pengunjung Muzium Perang Pulau Pinang.

Johari berkata sewaktu kerja-kerja pembersihan dilakukan, beliau menemui 5,000 pucuk senapang yang digunakan oleh tentera Jepun setelah menakluki Tanah Melayu, senjata-senjata tajam, kelongsong peluru, tulang-tulang manusia, terowong bawah tanah, menara tinjau, berek dan lokap, selain bangunan kubu yang telah ditimbus.

Setelah diambil alih oleh tentera Jepun, tempat itu kemudiannya menjadi saksi kepada segala kekejaman tentera Jepun sepanjang menjajah Tanah Melayu ketika itu.

Sejak mengambil alih kubu pertahanan itu, ia dijadikan tempat menyeksa, membunuh serta transit kepada tahanan perang sebelum dihantar ke Kanchanaburi, Thailand membantu menyiapkan landasan kereta api maut.

“Jeneral Yamashita telah mengarahkan tahanan perang yang dibawa secara berperingkat dari China, Indo-China, selatan Thailand dan Tanah Melayu untuk diproses berdasarkan saiz, jantina dan kepakaran bukan sahaja ke Kanchanaburi malah ada juga yang dijadikan buruh paksa di lokasi jajahan Jepun dan kamikaze.

“Kubu pertahanan itu yang kini dikenali sebagai Muzium Perang Pulau Pinang menjadi saksi kepada pertumpahan darah, air mata serta derita penyeksaan nenek moyang kita suatu ketika dahulu. Tahanan perang ketika penjajahan Jepun tanpa belas kasihan dirogol, diseksa dan dibunuh di situ,” jelas Johari.

Bangunan jana kuasa yang dibina oleh tentera British di dalam kubu itu telah digunakan sebagai bilik penyeksaan dan sehingga kini mampu membangkitkan perasaan seram dalam kalangan pengunjung dan dikhabarkan bau seakan minyak tanah itu datang dari kamar itu.

“Dahulu, terowong bawah tanah sedalam 100 kaki ini digunakan untuk menyimpan peluru dan senjata api. Namun, ketika Jepun mengambil alih kubu ini, tahanan perang yang dihukum bunuh digantung sehingga mati kemudian dipancung sehingga badan mangsa jatuh ke dasar (terowong).

“Kepala mayat yang tidak dituntut akan dipaparkan di jalan-jalan utama dengan tujuan menakut-nakutkan rakyat Tanah Melayu,” katanya.

Tulang-tulang yang dijumpai di kawasan muzium yang berkemungkinan kepunyaan tahanan perang dan mangsa bunuh mahupun askar Jepun sendiri telah ditanam oleh Johari di sebuah tempat rahsia sebelum membuka kawasan itu kepada orang ramai.

Tidak hairanlah National Geographic Channel, yang merakamkan siri dokumentari berjudul “I Wouldn’t Go in There” (Saya Tidak Akan Masuk Ke Sana) di kawasan muzium pada Mei 2013, melabelnya sebagai satu daripada kawasan paling berhantu di Asia.

TEMPAT PELANCONGAN YANG BERILMIAH

Beliau berharap rakyat Malaysia khususnya generasi muda agar tidak mengabaikan sejarah dan warisan negara supaya sejarah tidak akan berulang lagi.

Bayaran masuk ke muzium itu, yang dibuka kepada awam pada 2002, ditetapkan RM22 untuk dewasa dan RM12 untuk kanak-kanak warganegara Malaysia, dan pengunjung boleh merasai sendiri pengalaman berada di muzium itu.

“Bagi pelancong luar negara akan dikenakan bayaran RM38 (dewasa) dan RM17 (kanak-kanak). Manakala bagi pelajar sekolah rendah, menengah dan universiti masing-masing dikenakan bayaran RM10, RM15 dan RM20 dengan kumpulan tidak melebihi 40 orang.

“Kami juga membuka peluang kepada golongan yang tidak berkemampuan yang ingin melawat muzium dengan mengenakan caj sebanyak RM5 untuk menggalakkan rakyat merasai sendiri pengalaman di muzium ini,” katanya.

Selain itu, Muzium Perang Pulau Pinang juga menyediakan pakej lawatan pada waktu malam, namun perlu menempah lebih awal melalui talian 016-421 3606 dengan bilangan penyertaan sekurang-kurangnya 40 orang.

Disunting oleh Cik Rashidah Abd Ghani

— BERNAMAMUZIUM PERANG-P. PINANGMUZIUM PERANG PULAU PINANG SAKSI DERITA, TUMPAH DARAH DAN AIR MATAOleh Alia Siti Khadijah AzharGEORGE TOWN, 22 Sept (Bernama) — Mengimbau kembali sejarah Perang Dunia Kedua, ia mampu membangkitkan pelbagai peristiwa pahit yang pernah menimpa sebahagian penduduk dunia terutama di negara yang dijajah dan terkesan dengan kemusnahan akibat perang.

Begitu jugalah di Pulau Pinang tidak terkecuali daripada menyaksikan semua itu.

Katanya, pengerahan banduan-banduan akhir digunakan sebagai salah satu taktik tentera British untuk memastikan pembinaan kubu itu kekal sebagai rahsia.

TAPAK TERBIAR

KISAH DI SEBALIK MUZIUM PERANG PULAU PINANG

MISTERI YANG TERSEMADI

“Kepala mayat yang tidak dituntut akan dipaparkan di jalan-jalan utama dengan tujuan menakut-nakutkan rakyat Tanah Melayu,” katanya.

TEMPAT PELANCONGAN YANG BERILMIAH

Beliau berharap rakyat Malaysia khususnya generasi muda agar tidak mengabaikan sejarah dan warisan negara supaya sejarah tidak akan berulang lagi.

Disunting oleh Cik Rashidah Abd Ghani

— BERNAMA

See author's posts


Pendapatan pelaburan suku pertama KWSP naik kepada RM15.16 bilion

KUALA LUMPUR: Pendapatan pelaburan Kumpulan Wang Simpanan Pekerja (KWSP) naik tiga peratus kepada RM15.16 bilion pada suku pertama berakhir 31 Mac 2023 daripada RM14.77 bilion yang dicatatkan dalam suku tahun yang sama pada 2022.

KWSP dalam kenyataan hari ini berkata, jumlah tersebut selepas mengambil kira turun nilai kos atas ekuiti tersenarai yang direkodkan untuk suku tersebut.

Menurutnya pada suku yang dikaji, pendapatan daripada ekuiti meningkat kepada RM8.96 bilion, selepas mengambil kira turun nilai kos, berbanding RM8.75 bilion yang dicatatkan pada suku pertama 2022.

Katanya kelas aset ini kekal sebagai penyumbang pendapatan tertinggi pada 59 peratus daripada jumlah pendapatan pelaburan.

“Turun nilai kos bagi suku pertama 2023 adalah secara relatifnya minima pada RM0.44 juta berbanding RM1.09 bilion yang dicatatkan pada suku sama 2022, hasil daripada pengurusan portfolio aktif oleh pengurus dana KWSP.

“Turun nilai kos atas ekuiti tersenarai adalah polisi dalaman yang diamalkan oleh KWSP terhadap pelaburan ekuiti tersenarainya sebagai langkah berhemah untuk memastikan portfolionya kekal sihat,” katanya.

KWSP berkata instrumen pendapatan tetap, yang berfungsi sebagai pengekalan modal, telah menjadi tunjang kepada KWSP dan terus memberikan aliran pendapatan yang stabil, di samping mengurangkan kesan daripada ketidaktentuan pasaran jangka pendek dan memberikan kestabilan kepada pendapatan keseluruhan KWSP.

Kelas aset ini, yang terdiri daripada Sekuriti Kerajaan Malaysia dan Bon Sama Taraf (MGS) serta pinjaman dan bon, menyumbang 32 peratus atau RM4.79 bilion kepada pendapatan pelaburan kasar bagi suku pertama 2023.

“Kedua-dua MGS dan Terbitan Pelaburan Kerajaan (GII) meningkat pada suku tahun tersebut berikutan hasil penanda aras keseluruhan telah merosot dengan jangkaan inflasi yang berkurangan di Amerika Syarikat, seterusnya memberikan peluang kepada KWSP untuk memanfaatkan keuntungan pelaburan,” katanya.

Sementara itu, hartanah dan infrastruktur mencatatkan peningkatan dalam pendapatan kepada RM920 juta pada suku pertama 2023.

Pendapatan daripada instrumen pasaran wang turut meningkat kepada RM490 juta daripada RM280 juta pada suku pertama 2022, sejajar dengan jangkaan pulangan yang ditetapkan untuk kelas aset ini.

Menurut KWSP, aset pelaburan keseluruhannya setakat Mac 2023 meningkat kepada RM1.04 trilion, dengan pelaburan luar negara menyumbang 37 peratus daripada keseluruhan jumlah aset.

“Pelaburan luar negara KWSP, yang sebahagian besarnya dalam ekuiti, terus mengatasi prestasi dan menambah nilai kepada pulangan keseluruhan KWSP, seterusnya menjana pendapatan RM7.04 bilion, mewakili 46 peratus daripada jumlah pendapatan pelaburan yang direkodkan,” katanya.

KWSP berkata pelaburan domestik KWSP menyumbang 63 peratus daripada jumlah aset, dilaburkan terutamanya dalam instrumen Berpendapatan Tetap Dipegang Hingga Matang yang terus memberikan kestabilan pendapatan jangka panjang melalui pendapatan faedah.

Portfolio ekuiti menumpukan kepada syarikat berdaya tahan dan mempunyai asas kukuh

Menurut KWSP, pihaknya  kekal komited untuk menyokong dan menyumbang kepada pertumbuhan ekonomi negara, dengan terus memperuntukkan lebih 70 peratus daripada peruntukan tahunan pelaburan baharunya kepada pasaran domestik.

“Sebanyak RM13.33 bilion daripada RM15.16 bilion pendapatan pelaburan dijana untuk Simpanan Konvensional dan RM1.83 bilion untuk Simpanan Shariah,” katanya.

Ketua Pegawai Eksekutif KWSP Datuk Seri Amir Hamzah Azizan berkata walaupun KWSP mencatatkan pulangan positif setakat tahun ini, keadaan pasaran kewangan masih tidak menentu, dengan ketegangan geopolitik dan inflasi yang tinggi terus menjadi kebimbangan bagi pasaran utama di seluruh dunia.

Sebagai tindak balas kepada situasi ini, beliau berkata KWSP telah menumpukan strategi portfolionya ke arah syarikat yang berdaya tahan dan mempunyai asas kukuh yang membolehkannya untuk memberikan dividen yang stabil.

Amir Hamzah berkata adalah penting bagi KWSP untuk mempertimbangkan dinamik pasaran dengan lebih meluas bagi meningkatkan prospeknya untuk memberikan dividen yang konsisten kepada ahli.

“Suku tahun seterusnya akan menyaksikan KWSP memberi tumpuan kepada industri dan sektor yang dijangka pulih selepas tiga tahun pandemik, yang akan meningkatkan permintaan buruh,” katanya.

Menurutnya memandangkan Malaysia terus meningkatkan usaha pemulihan ekonominya, KWSP melihat peningkatan yang stabil dalam kadar penyertaan tenaga buruh Malaysia yang akan mewujudkan asas kukuh untuk mengekalkan perbelanjaan pengguna dan pembangunan ekonomi.

“Data keahlian KWSP, yang menunjukkan peningkatan berterusan bilangan ahli dan majikan yang mendaftar dengan KWSP, menyokong tanggapan bahawa permintaan buruh di negara ini sememangnya bertambah baik,” kata beliau.

Sehingga Mac 2023, KWSP merekodkan pendaftaran ahli baharu sebanyak 116,423, menjadikan jumlah ahli KWSP seramai 15.79 juta.

Daripada jumlah tersebut, sebanyak 8.45 juta adalah ahli aktif, yang kini mewakili 50 peratus daripada 16.81 juta tenaga buruh Malaysia.

Pendaftaran majikan baharu juga menunjukkan pertumbuhan kukuh sebanyak 24,281 dalam tempoh tersebut, menjadikan jumlah majikan yang berdaftar dengan KWSP kepada 595,730.

Jumlah caruman yang diterima meningkat daripada RM21.55 bilion pada suku pertama 2022 kepada RM25.83 bilion pada suku pertama 2023, caruman suku tahunan tertinggi setakat ini yang melepasi angka pra-pandemik. – Bernama

See author's posts


KONEKTIVITI DARAT MALAYSIA-BRUNEI DIPERHALUSI

USAHA untuk meneruskan rangkaian jalan raya merentasi sempadan antara Malaysia dengan Negara Brunei Darussalam nampaknya satu petanda yang baik bagi rakyat ketiga-tiga buah negara dalam pulau Borneo ini.

Hasil perbincangan antara Perdana Menteri, Datuk Seri Ismail Sabri Yaakob dengan Sultan Brunei, Sultan Hassanal Bolkiah Selasa (15 Februari) lepas telah membuahkan persetujuan antara kedua-dua negara untuk meneruskan kesepakatan dan perundingan bagi mengkaji dan menyiapkan cadangan pembinaan Lebuh Raya Antara-Borneo berakhir dengan keputusan yang amat positif sekali.

Menurut kenyataan Datuk Seri Ismail Sabri Yaakob dalam sidang media selepas pertemuan itu, setakat ini, 77 peratus kerja-kerja pembinaan sedang dalam proses berterusan, manakala fasa pertama laluan dari simpang Kuala Baram sebelah Miri menuju ke Kompleks Imigresen, Kastam dan Kuarantin (CIQ) Sungai Tujoh, akan bermula tahun hadapan.

Kedua-dua negara turut mencapai persetujuan untuk meneruskan segmen kedua pembinaan jalan-jalan baharu, di samping mempertingkatkan laluan-laluan yang ada melibatkan kepanjangan 74 kilometer melalui Limbang dan Lawas. Segmen ini sedang dalam proses perekaan dan pemerolehan tanah.

Rangkaian sistem jalan raya  utama yang dinamakan Lebuh Raya Antara-Borneo ini nanti bakal menghubungkan Kalimantan (di sebelah Indonesia), Negara Brunei Darussalam dan Sarawak serta Sabah (Malaysia).

Keadaan ini sudah tentulah bakal menjadikan pulau Borneo sebuah pulau yang hebat dari aspek kemajuan pembangunan, lebih-lebih lagi dengan wujudnya ibu kota baharu Indonesia bernama Nusantara di Utara Penajam Paser dan Kutai Kartanegara di Kalimantan Tengah.

Pemindahan ibu kota ke Nusantara itu bakal membawa persaingan yang positif bagi Negara Brunei Darussalam dan Malaysia, memandangkan impian Presiden Indonesia Joko “Jokowi” Widodo adalah untuk membina sebuah ibu kota yang hijau, bebas pencemaran serta keadaan mesra-alam yang optimum.

Sudah tentu gerakan beliau itu turut mengilhamkan Brunei dan Malaysia untuk setanding, setara dan secemerlang mungkin, agar pulau Borneo bukan setakat gah sebagai pulau ketiga terbesar dunia, malahan bakal menjadi sebuah pulau tergemilang dan makmur.

See author's posts


Emang Wan, kreatif ngasilka sape

SAPE tu sebansa kereban ke amat sinonim enggau raban bansa Kayan enggau Kenyah di Sarawak. Emang Wan, 66, ari Uma Bawang, Baram sekeda orang ke ngaga sape dikelala orang mayuh ba orang ke rinduka kereban musik asal sape.

Bebekalka pengelandik betukang enggau asil seni, iya meranika diri empu nguji ngasilka sape.

“Runding begagaka sape tu datai lebuh berundingka langgur pengawa ba sentang pekara ke deka dijual lebuh udah ngetu gawa lalu beratika barang ke deka dijual.

“Nyadi berengkah ari nya aku berunding begagaka sape,” ku iya sebedau tu betukang ngaga rumah orang.

Kelimpah ari ti landik ngaga sape, Emang mega ngaga asil pengelandik jari bukai nyengkaum terabai.

Ku iya, semua asil pengelandik jari iya mayuh dijual lebuh ngambi bagi dalam pemandang tauka pengerami ke diatur ngelingi Miri, Bintulu enggau  Kuching.

PROSES NGAGA SAPE

Milih kayu ke bekualiti kena ngaga sape mega patut dikemeratka ketegal semakin manah kayu, semakin manah sereta nyaris bunyi ke deka   diasilka.

Sape betuku nyau deka sebaka enggau perau. Ba muak ke mua dirata, seraya muak ke belakang nya ditebuk lubang ke panjai lalu enda tentu  dalam.

Emang madahka, proses ngaga sape bisi mar mimit kelebih agi lebuh milih kayu kena ngenukuka iya tan lama sereta ulih ngasilka bunyi ke nyaris sereta manah.

Nundaku iya, ngelama lebih 10 taun iya ngaga sape, kelalu mayuh pekara ke udah dipelajar iya, kelebih agi milih kayu ke nengkeman.

“Pilih kayu ke udah tuai ketegal iya dijamin tan lama, kelimpah ari bunyi ke nyaris sereta manah didinga lebih ditebah.

“Kelimpah nya, maya enggau musim ke ngipak kena ngempat sereta nebang kayu mega beguna amat. Nyema digaga ari kayu sengapa, kadang-kadang dalam tiga bulan udah bisi sampuk makai kayu nya. Enti kitai ngempat kayu nya nitihka maya enggau musim, sampai bepuluh-puluh taun pan nadai sampuk deka makai,” ku iya.

Antara kayu ke manah kena ngaga sape nya kayu tapang, kayu medang enggau merebau.

Nerangka panjai agi, Emang madahka, proses nangkanka tu nya melah dua kayu ke dipilih ngena chinso kena nempa lumpung kayu ke nengkeman enggau pemesai sereta ngipak siti sape.

“Udah proses nebuk kena nempa langkar sereta pala sape. Udah nya baru ngukir langkar Sape, ukir baka tukuh burung kenyalang, tukuh Orang Ulu tauka sebarang tukuh ke manah nitihka peneka ati,” ku iya.

Proses ke penudi ngaga sape nya ngelekatka fret enggau masang tali ginti bansa ‘steel’.

Emang madahka ambis nadai nya tiga sampai empat hari kena iya nembuka siti sape bepanggai ba tukuh enggau pemesai.

Rega siti sape djual iya bisi manggai ngagai lebih RM1,000 bepanggai ba pemanah kayu enggau tukuh.

ENDA RANGKA BEKUNSI PENEMU

Udah nyadika pengandal Emang ngambika mayuh agi orang kelebih agi nembiak baru sama ngambi bagi dalam pengawa begagaka sape ngambika enda lenyau ulih pemoden muzik jeman ke diatu.

Emang madahka, naka ke diatu nadai anak tauka bala uchu iya nitihka singkang kaki iya begagaka sape, tan iya enda luki meri peluang ngagai barang sapa ke bisi pengerindu deka ngaga sape datai ke rumah nya belajar handikraf tu.

Nundaku iya, sebedau tu iya kala ngajar siku nembiak universiti ngaga kereban musik tu.

“Aku enda minta iya mayar apa-apa, chukup iya mantu mantaika sape ke udah diasilka aku udah nya mai orang datai meli iya.

“Tu sebengkah ari pengawa aku kena mantai sereta ngetanka kereban  musik asal ngambika enda lenyau,” ku Emang ke mega landik nebah sape.

See author's posts


IHPR pengeluaran tempatan naik 11.7 peratus

KUALA LUMPUR: Indeks Harga Pengeluar (IHPR) Malaysia untuk pengeluaran tempatan meningkat 11.7 peratus tahun ke tahun pada Julai 2021, disumbangkan terutamanya oleh harga komoditi utama iaitu minyak mentah (64.4 peratus), buah tandan segar (57.3 peratus) dan minyak sawit (42.7 peratus)

IHPR yang mengukur kos barangan di pintu kilang menokok 11.5 peratus tahun ke tahun pada Jun 2021.

Ketua Perangkawan, Datuk Seri Dr Mohd Uzir Mahidin berkata, peningkatan yang dicatatkan itu didorong oleh lonjakan dalam indeks perlombongan sebanyak 57.7 peratus tahun ke tahun berikutan harga gas asli yang lebih tinggi serta kenaikan harga berterusan bagi komoditi minyak mentah.

Ini diikuti oleh indeks pertanian, perhutanan dan perikanan yang merekodkan pertumbuhan dua digit 31.5 peratus tahun ke tahun (Jun 2021: 29.8 peratus) disumbangkan oleh kenaikan harga komoditi buah tandan segar dan komoditi lain.

Di samping itu, kenaikan indeks pembuatan dipengaruhi oleh kenaikan harga komoditi utama dan komoditi berkaitan pembinaan (7.1 peratus), katanya dalam satu kenyataan semalam.

Dari segi indeks utiliti, Mohd Uzir berkata, bekalan air dan bekalan elektrik serta gas masing-masing meningkat 1.3 peratus dan 0.2 peratus tahun ke tahun.

Bagi perbandingan bulan ke bulan, beliau menambah IHPR pengeluaran tempatan merekodkan peningkatan marginal 0.6 peratus pada Julai 2021 berbanding 0.2 peratus pada bulan sebelumnya.

“Pertumbuhan positif ini disokong oleh indeks perlombongan yang tumbuh 3.9 peratus bulan ke bulan, diikuti indeks bagi pertanian, perhutanan dan perikanan serta pembuatan yang masing-masing meningkat 2.2 peratus dan 0.2 peratus bulan ke bulan,” katanya.

Namun begitu, Mohd Uzir berkata, indeks bekalan elektrik dan gas serta bekalan air mencatatkan penurunan 0.2 peratus bulan ke bulan.

Sementara itu, beliau berkata, peningkatan IHPR pengeluaran tempatan mengikut peringkat pemprosesan disumbangkan terutamanya oleh indeks bahan mentah untuk diproseskan selanjutnya yang meningkat 35.8 peratus tahun ke tahun.

“Pada masa sama, indeks bahan perantaraan, bekalan dan komponen turut meningkat 10.5 peratus tahun ke tahun.

Namun begitu, indeks barang siap mencatatkan penurunan 0.4 peratus tahun ke tahun, katanya.

– Bernama

See author's posts


Situasi berubah selepas ketiadaan PKPB

ADENG IDRUS

LAWAS: Laluan ke Hospital Daerah Lawas telah dihadkan kepada orang awam hingga ke kawasan Balai Polis Daerah Lawas.

Namun demikian, tinjauan mendapati banyak kenderaan diletakkan di tengah jalan di hadapan Hospital Lawas.

Selain itu, terdapat beberapa kenderaan yang diletakkan di atas bekas bulatan di hadapan hospital yang kini telah diratakan.

Keadaan ini berlaku kerana masalah ketiadaan tempat meletak kenderaan untuk pesakit, kakitangan hospital dan pelawat di kawasan berkenaan.

Setakat ini situasi berkenaan tidaklah nampak membahayakan kerana kedua, laluan masuk ke hospital dan Balai Polis Lawas telah dihadkan oleh sekatan objek yang diletakkan notis pemberitahuan kepada orang awam yang menyatakan laluan terbabit telah ditutup.

Walau bagaimanapun, situasi pasti berubah jika arahan PKPB ditarik atau dikurangkan hingga membolehkan jumlah kenderaan melalui kawasan ini meningkat.

See author's posts


Nyelai Tang Amat

Tusun Ke-19 2

NITIHKA pansik teori Infraed (IR) Light for Ghost Hunting, Sains Fizik (Theoretical Physicist – Albert Einstein & Sains Spiritual), ujan nyala, endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpa ari nya, sida tu mega rindu diau ba endur ti petang sereta sunyi. Nya mega kebuah, Antu endang selalu ngayanka diri maya malam hari laban maya nya dunya chelap. Antu @ energi negatif enda ulih dibunuh (dimusnah @ destroyed), tang ulih bebali (transformed).

ANTU BUYU NYANGKAI

Maya kira-kira pukul 10.00 malam anak iya, Umang (nama kangau aja) ti beumur  dua taun  bemain ba belakang speaker, di baruh aikon. Di belakang speaker nya bisi ruang ti umbas endur iya menselit sereta bejalai. Puas ti menselit sereta bejalai tama pansut ari ruang antara speaker enggau dinding semin nya, anak mit nya ketawa lekik-lekik baka ti begagai enggau orang bukai.

“Nyelai amat perangai anak aku tu,” pia ku Alicea bejaku kediri dalam ati.

“Kada suman anak tu? Ni bisi orang bukai dalam bilik tu kelimpah ari kami dua apai indai iya”. Tekala nya mega, ngerenjang asai bulu pegu iya; lalu iya ngasaika bisi utai nyelai dalam  bilik nya. Enda lama udah nya majak ga anak iya nya, beulah nyelai.

“Bisi ini dia mumy,” ku Umang.

“Sapa nya Umang?” ku Alieca

“Ini bisi dia, mumy. Nyin iya dih,” ku Umang.

“Ni ini dek?” ku Alicea nanya Umang tang iya nyau majak bejaku sambil ketawa-ketawa.

“Apuuu…. nama utai ku anak tu? Ngigau? Enda ga iya nya tinduk,” ku Alicea. Makin takut asai ati iya. Maya nya menyadi lelaki iya tinduk. Semina Alicea enggau laki iya aja ti empai tinduk. Laki iya benung mandi maya nya.

Enda lama udah nya, apai anak mit nya pan pansut ari bilik mandi. Senang mimit ati Alecia. Bisi nambah agi pemerani ati, ku iya.

“Bisi ini dia, Dady. Anang kia dek, Dady,” ku anak mit nya bejaku baru. Bebengap ngapa apai iya sambil merening indai iya. Seduai sama beperening pangan diri.

“Bau, ngeli iya mumy,” ku anak mit nya bejaku baru.

“Nama utai bau?” ku indai iya nanya.

“Bau ngeli ini,” ku Umang.

Enda seduai kala meda ulah anak seduai baka nya, nyelai.

Tumu pagi hari seiti Alicea nelefon beliau di Kanowit, lalu nusi semua utai ti dipeda iya lemai nya. Beliau nya endang teleba endur iya betanyaka pasal kuasa antu tauka jin.

“Nama utai dipeda anak aku nya, sekali ke iya bedango tauka amat bisi utai dipeda,” ku Alicea.

ULIH BEBALI NYADI MENSIA

Nitihka penemu beliau nya anak iya bemain enggau antu ti nemu mali diri baka mensia ti dikelala iya. Iya nya ini iya empau. Mula iya meda bajik gamal indu nya, nyau lama –kelama, bebali jai-sejai. Nya ngujungka anak mit nya rari, takut. Antu nya nyadi ari semengat seiku indu dara ti lama udah ninggalka dunya tu suba. Semengat iya enda likun. Engka laban iya mati nyelai sereta merinsa: sebedau rumah ti endur sida menyanak nya digaga perintah. Rumah nya bansa Flat – Kuarters Pengajar ba sekula.

“Enti nuan deka muru antu nya, tunu kulit kayu empelanjau, bawang putih enggau bawang mirah. Antu nya enggai ensium bau utai nya,” ku ajar beliau nya.

Maya agi mit suba, anak mit nya suba pan kala madahka diri bisi meda utai nyelai dalam bilik sida. Ku iya, bisi meda orang lalu nunjuk tunga ke dinding. Nitihka pansik beliau ti pandai pasal antu, utai ke dipeda anak mit nya sebansa antu (roh) ti baka gamal sebansa kera ti mit. Iya nemu bejelangkit sereta ngerayap ba dinding. Apai enggau indai anak mit nya enda meda.

Baka ni sereta nama kebuah anak mit ti beumur kurang ari empat taun ulih meda, antu nya? Kati mata anak mit nya bisi nyelai lansik ari kitai ti besai tuai? Tauka antu nya empu bisi kuasa ngasuh iya ayan ba mata anak mit, tang enggai ayan ba mata orang besai tuai? Engka iya sigi sengaja deka ngachau anak mit, tang enda berani ngachau orang besai tuai?

Taun 2012 bulan Jun antu ti digelar orang ti empu cherita tu buyu nyangkai, asai ti bisi datai baru ba rumah iya. Utai nya enda ga dipeda iya. Iya semina bisi berasai geli mimit sereta alit ati mimit. Iya pan nanya beliau ti muai antu nya dulu suba. Kati antu nya tau ulih datai baru?

Ukai utai tau ngalitka ati ga antu nya ti datai baru laban antu semina dibuai iya enda jauh ari nya. Iya ulih datai sebarang maya. Nadai orang nemu, nama kebuah? Taja pia, nadai ga utai jai nyadi segenda udah nya.

KEBUAH ANTU ULIH DIPEDA ANAK MIT

Nitihka pansik aku empu ari sukut agama, antu enda berani ngachau tauka ayan ba mata orang besai laban iya nemu orang tuai lebih kering ati (mind) bebanding enggau anak mit. Kebuah pia, laban orang ti besai tuai lebih agi kitai ti udah besemak enggau Allah Taala, udah kering ati sereta panjai pikir lalu ngangau pinta tulung Tuhan Jesus, Allah Taala tauka bala malaikat muru sida: laban nitihka pengarap Kristian, bala sitan tauka antu jai takut amat ke Allah Taala, Tuhan Jesus sereta enggau bala Malaikat, lebih agi Sante Michael, penghulu Malaikat. Nya alai, kitai ti seratus peratus arapka Allah Taala anang irauka antu. Antu jai enggau sitan diau di sebarang endur. Iya sigi semampai deka ngachau kitai mensia. Sida sigi amat bisi ba dunya tu. Sida dulu agi nguan dunya tu, sebedau kitai ada ke dunya tu. Aruh takut ga mensia maya tetemuka utai nyelai baka nya, laban nya sigi amat kuasa antu. Kitai mensia sigi enda ulih ngelaban kuasa sida, enti enda ngena kuasa Allah Taala. Tang enti semengat kitai kering sereta arapka Allah Taala, kitai mensia anang takutka kuasa antu, laban kitai ulih minta tulung ari Allah Taala muru sida, lalu sida enda berani ngachau kitai mensia ti ngambu Allah Taala ke Apai kitai ti Besai Kuasa. Nya alai, kitai orang Kristian anang irauka kachau tauka penguji bala antu jai tauka sitan: tang anang ga kitai nundi sida. Anang mega sumbung ba mua sida. Anang ‘mencabar’ sida. Anang bejaku kasar enggau sida. Besampi sereta guna jaku alus muru sida ari pengidup kitai mensia; ambika sida bebasa sereta nangi ngachau sereta takut beduan kitai. Taja pia, anang mega bepangan, bebakih lalu kelalu nundukka sida, enggaika sida nguna tubuh kitai mensia, enggaika  sida ulih nguna kuasa kitai mensia kena ngelaban tauka ngachau mensia bukai.

(Cherita tu ditusi Alecia Anak Angking, SMK Sibu Jaya 2012)

(Betampung ba Tusun Ke-20  minggu nyin ila)

Sekeda ari artikel dalam gempung cherita Nyelai Tang Amat (NTA) tu, udah kala dichelak nyadi bup ti benama Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu. Engka bala pemacha bisi utai tanya tauka deka ngirum infomasyen enggau gambar ti releven tau giga aku ba lumur WhatsApp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai (misteri) di menua kita, pasal Antu tauka Bunsu Petara tauka pasal Tuhan God Almighty, tau mega call aku, puji Tuhan, enti ‘diizinNya’ aku deka datai ba endur kita.

Oleh HARRY USUP UMBAR

See author's posts


Tiga pusat mengundi di Limbang banjir

LIMBANG: Tiga pusat mengundi untuk Pilihan Raya Umum ke-15 (PRU-15) bagi kegunaan pada hari mengundi esok di kawasan Parlimen Limbang, dilanda banjir.

Pegawai Pengurus Pilihan Raya Parlimen Limbang Petrick Linggie Taboh berkata tiga pusat mengundi yang terjejas ialah Dewan Ranggu, Sekolah Kebangsaan (SK) Kuala Awang dan Dewan Pengkalan Madang.

“Dewan Ranggu dicadang berpindah ke Dewan Gereja Katolik St.John Liok Batu, SK Kuala Awang dicadang berpindah ke Dewan Kampung Kuala Awang dan Dewan Pengkalan Madang dicadang berpindah ke Dewan Bawang Ranggas,” katanya kepada media hari ini.

Petrick berkata pihaknya sudah memohon kepada Suruhanjaya Pilihan Raya (SPR) mengenai pertukaran pusat mengundi dan masih menunggu kelulusan SPR.

“SPR sudah bersedia untuk memastikan proses mengundi berjalan lancar meskipun terdapat beberapa kawasan dan laluan utama penduduk di luar bandar di sini terputus ekoran banjir yang melanda.

“Persediaan berjalan lancar. Kalau jalan putus, kita akan teruskan juga untuk memastikan petugas SPR bertugas di pusat mengundi.

“Jawatankuasa Bencana Daerah sedang bekerja keras membantu kita, bagi memastikan proses pengundian esok berjalan dengan lancar,”katanya.

Terdapat 53 lokasi mengundi membabitkan 101 saluran pusat mengundi dan jumlah itu tidak termasuk undi pos.

Seramai 913 petugas PRU-15 Parlimen Limbang, termasuk polis pengiring yang membabitkan kira-kira 105 orang terlibat dalam PRU-15 ini.

Oleh ADENG EDRUS

See author's posts


LRA Bayai jaminan bekalan air Simanggang

SRI AMAN telah mengharungi detik sukarnya pada tahun 2019. Ini kerana pada tahun berkenaan, Sri Aman terpaksa berdepan dua masalah serius yang berlaku secara serentak iaitu jerebu dan kekurangan air bekalan air bersih akibat kemarau.

Masalah jerebu telah memaksa penutupan sekolah dalam kalangan pelajar dan pada masa sama menyebabkan sekitar 100,000 penduduk Sri Aman berdepan kesukaran untuk mengharungi hidup secara normal disebabkan kekurangan bekalan air bersih.

Namun mujurlah dua masalah berkenaan berakhir sebelum penghujung tahun itu dengan keajaiban dilihat berlaku di Sri Aman pada tahun lepas dan tahun ini disebabkan ketiadaan masalah kemarau serta jerebu.

Kini, penduduk Sri Aman hanya terpaksa berdepan satu lagi masalah baharu dalam hidup mereka semua iaitu mengelak dijangkiti virus Covid-19 dengan mematuhi prosedur operasi standard (SOP) yang digariskan oleh kerajaan.

Apabila berbicara tentang bekalan air bersih mungkin ramai penduduk Sri Aman masih belum lagi mengetahui satu projek terbaharu daripada kerajaan untuk mengatasi masalah kekurangan air sekiranya berlaku kemarau pada masa akan datang.

Projek yang dimaksudkan adalah pengambilan air mentah dari kawasan Sungai Batang Lupar menuju ke Loji Perawatan Air (LRA) Bayai dekat Bandar Simanggang bagi kawasan Bahagian Sri Aman.

Ia adalah merupakan salah satu daripada Projek Bekalan Air Bahagian Sri Aman yang diumum pada lawatan Menteri Muda Utiliti (Bekalan Air), Datuk Dr Abdul Rahman Junaidi di Bandar Simanggang pada Oktober lepas.

Turut hadir sama ialah Menteri Muda Pembangunan Perindustrian, Datuk Dr Malcom Mussen Lamoh, penyandang kerusi Dewan Undangan Negeri (DUN) Lingga, Dato Simoi Peri, Residen Sri Aman, Datu Indit Bangai dan Pengarah Jabatan Bekalan Air Luar Bandar (JBALB) Sarawak, Ir Chang Kuet Shian.

Menerusi cadangan berkenaan, pihak kerajaan akan bertindak membina saluran paip air jenis 1000 mmo MSCL sepanjang 29 kilometer dari LRA Bayai, Sri Aman menuju ke Sungai Batang Lupar yang berada di sekitar kawasan Engkilili dan Lubok Antu.

Selain itu, projek tersebut juga turut melibatkan pembinaan sebuah rumah pam berkapasiti 75 juta liter sehari (MLD), kemudahan ‘raw water intake’ juga berkapasiti 75 MLD dan kerja-kerja berkaitan.

“Projek ini menelan kos sebanyak RM198.6 juta. Ia sedang memasuki peringkat akhir reka bentuk dan disasar untuk tujuan tender pada pertengahan Disember ini,” kata Pengurus Wilayah Selatan JBALB Sarawak, Ir George Lee Chun Lung pada taklimat lawatan itu.

Tambah beliau pelaksanaannya akan mengambil masa selama 21 bulan dengan matlamat utama projek ini adalah untuk memastikan LRA Bayai mempunyai air mentah mencukupi untuk memenuhi keperluan bekalan air bersih di Bandar Simanggang dan sekitarnya.

Maka menjadi harapan seluruh warga Sri Aman agar pelaksanaan Projek Penyaluran Bekalan Air Mentah dari LRA Bayai, Sri Aman ke Batang Lupar itu nanti akan menjadi kenyataan bermula tahun hadapan.

Lagi pun dengan terlaksananya projek pengambilan air mentah itu nanti maka warga Sri Aman tidak perlu lagi berasa begitu risau terhadap kedatangan musim kemarau yang pernah menjejaskan hidup mereka sebelum ini.

Laksanakanlah projek ini demi kepentingan warga Sri Aman. Pastikan ia siap mengikut jadual dikehendaki agar kawasan bahagian ini terus maju ke hadapan di bawah kendalian Agensi Pembangunan Sri Aman sehingga tahun 2030 nanti.

Oleh VALENTINE NGUMBANG

See author's posts


JTPGN perhalusi gaji minimum

KUALA LUMPUR:   Jawatankuasa Teknikal Perundangan Gaji Negara (JTPGN) sedang memperhalusi dan menganalisis semua dapatan kajian semula gaji minimum, kata Timbalan Menteri Sumber Manusia Datuk Awang Hashim.

Beliau berkata, laporan dapatan kajian akan dibentang dan dibahaskan di peringkat Majlis Perundingan Gaji Negara (MPGN) sebelum disyor dan dikemukakan untuk pertimbangan serta persetujuan kerajaan.

Beliau berkata, Kementerian Sumber Manusia (KSM) melalui MPGN menjalankan enam sesi libat urus mengikut zon yang dihadiri 209 persatuan majikan, 93 kesatuan sekerja dan empat NGO mengenai kajian semula gaji minimum setakat 1 September lepas.

“KSM juga telah mengedarkan borang kaji selidik kepada sampel kajian yang ditetapkan iaitu 1,996 responden majikan dan 1,996 responden pekerja serta melaksanakan ‘Kajian Persepsi Orang Awam Mengenai Perintah Gaji Minimum 2020’ melalui portal KSM.

“Jumlah responden ialah 239 terdiri daripada 177 pekerja (74.2 peratus), 25 majikan (10.5 peratus) dan 37 responden lain (pencari kerja dan orang awam) bersamaan dengan 15.7 peratus,” katanya, pada sesi soal jawab persidangan Dewan Rakyat, di sini semalam.

Beliau berkata demikian ketika menjawab soalan Nurul Izzah Anwar (PH-Permatang Pauh) yang meminta penjelasan mengenai tahap pelunasan komitmen kerajaan serta perincian usaha setakat ini dalam kajian semula gaji minimum.

Sementara itu, menjawab soalan Abdul Latiff Abdul Rahman (PAS-Kuala Krai) mengenai langkah bagi menangani kes pengangguran dalam kalangan rakyat, Awang berkata, kadar pengangguran rakyat Malaysia turun 0.3 peratus daripada 5.1 peratus pada suku kedua 2020 kepada 4.8 peratus pada suku kedua 2021.

Beliau berkata, data MyFutureJobs yang diperoleh sehingga September ini mencatatkan sejumlah 1,574,327 peluang pekerjaan pelbagai kategori disediakan dalam portal itu manakala seramai 636,613 orang pencari kerja sedang mencari pekerjaan dan daripada jumlah itu seramai 217,356 individu berjaya mendapat padanan pekerjaan.

— Bernama

See author's posts


Pemimpin PBB disaran ketahui dasar pembangunan

BETONG: Pemimpin Parti Pesaka Bumiputera (PBB) peringkat akar umbi harus mengetahui dasar pembangunan kerajaan yang telah digubal bagi kepentingan rakyat.

Timbalan Ketua Menteri, Datuk Amar Douglas Uggah Embas berkata, dengan adanya pengetahuan yang cukup mengenai dasar pembangunan kerajaan tersebut terutamanya yang paling relevan dengan masyarakat setempat seperti petani, ketua wanita, bapa dan pemuda PBB seterusnya dapat menyebarluaskan maklumat tersebut kepada peringkat akar umbi.

“Dengan cara ini mereka akan mampu memberikan perkhidmatan terbaik kepada rakyat di peringkat akar umbi,” katanya.

Uggah yang juga Timbalan Presiden PBB berkata demikian ketika Majlis Pelancaran Jalan  Bukit Saban dan turut melancarkan cawangan baharu PBB Brutan Ulu di Rumah Hendary Jawan di Serudit Atas di sini, baru-baru ini.

Menurut Uggah, semua pemimpin parti hendaklah bersikap proaktif dalam mencari jalan bagi membantu kerajaan dalam meningkatkan taraf hidup rakyat melalui program dan aktiviti yang mampu menjana pendapatan.

“Kerajaan GPS negeri telah merealisasikan pandangan ini terutamanya dalam sektor pertanian. Objektif utama adalah untuk memperbanyak penyertaan dalam sistem pertanian moden misalnya seperti sistem penanaman jenis fertigasi dan hidroponik.

“Kaedah seperti ini tidak memerlukan keluasan tanah yang besar atau melibatkan bilangan pekerja yang ramai dan ia hanya memerlukan penyelenggaraan berdasarkan penjadualan yang telah ditetapkan yang boleh dilakukan oleh satu hingga dua orang pekerja sahaja.

“Bagi masyarakat dayak yang tinggal di luar bandar, saya juga menyarankan untuk menambah bilangan ternakan seperti khinzir untuk dimasukkan ke dalam senarai.

“Permintaan daging yang tinggi sama ada dalam suasana ekonomi turun atau naik, turut meningkatkan potensi penjualannya,” kata Uggah sambil memberitahu, sayuran liar seperti paku pakis Betong telah masuk ke dalam pasar Singapura dan telah terjual dalam masa yang sangat singkat.

“Satu paket sayuran tersebut seberat 250 gram dijual di Singapura dengan harga $3.00 dan $12.00 untuk satu kilogram,” katanya.

Mengggulas mengenai isu politik, Uggah mengucapkan terima kasih kepada sembilan orang Ketua Kampung termasuk Joseph Suat yang merupakan Ketua Perhimpunan Ketua Rumah Panjang Spaoh (mewakili 43 Ketua Kampung) yang meletakkan harapan agar beliau terus mewakili Bukit Saban dalam pilihan raya negeri yang akan datang.

Bagi menzahirkan rasa terima kasih beliau atas sokongan yang diberikan, beliau menyatakan bahawa GPS berhak diberi mandat untuk memerintah negeri ini kerana mempunyai pemimpin yang sangat berpengalaman dan mampu memikul tugas dengan baik.

“Terdapat sebahagian pihak yang mengujarkan bahawa kita mesti mempunyai pemimpin dan kerajaan yang baharu.

“Kita mesti belajar daripada sejarah baru-baru ini. Terdapat banyak perubahan dan polisi yang agak aneh dilakukan oleh kerajaan PH yang terdahulu sehingga ia membawa kepada kegagalan,” katanya.

Pada majlis tersebut, Uggah diiringi oleh Setiausaha Politik Ketua Menteri Dr. Richard Rapu, menyampaikan pengimbas suhu badan dan monitor TV kepada Tr. Reselley Ujie yang merupakan ketua SRK Paku Sentral di Spaoh bagi kegunaan di sekolah dalam langkah mencegah penularan Covid-19.

Oleh Rynna Sha’erra

See author's posts